CELEX: 52011PC0822
Language: et
Date: 2011-11-30
Title: Ettepanek: EUROOPA PARLAMENDI JA NÕUKOGU OTSUS Euroopa Innovatsiooni- ja Tehnoloogiainstituudi (EIT) strateegilise innovatsioonikava kohta: EIT panus uuenduslikumasse Euroopasse

|
			
		
		
		52011PC0822
		
			Ettepanek: EUROOPA PARLAMENDI JA NÕUKOGU OTSUS Euroopa Innovatsiooni- ja Tehnoloogiainstituudi (EIT) strateegilise innovatsioonikava kohta: EIT panus uuenduslikumasse Euroopasse /* KOM/2011/0822 lõplik - 2011/0387 (COD) */
			
				
		
		
			
			   	SELETUSKIRI
1.           ETTEPANEKU TAUST
Euroopa Innovatsiooni- ja Tehnoloogiainstituut
(edaspidi „EIT”) asutati määrusega (EÜ) nr 294/2008 eesmärgiga aidata
kaasa jätkusuutlikule majanduskasvule ja konkurentsivõime parandamisele, parandades
teadmiste kolmnurga täieliku lõimimise abil ELi ja liikmesriikide
innovatsioonivõimet. Määruse kohaselt võtab komisjon EIT ettepaneku eelnõu alusel
enne 2011. aasta lõppu vastu Euroopa Parlamendile ja nõukogule esitatava
ettepaneku võtta vastu EIT strateegiline innovatsioonikava, milles määratakse
kindlaks EIT pikaajalised prioriteetsed valdkonnad, sealhulgas ülevaade
kavandatud kõrgharidus-, teadus- ja uuendustegevusest seitsme aasta jooksul. 
EIT esitas komisjonile strateegilise
innovatsioonikava esimese projekti enne 30. juunit 2011.
2.           KONSULTEERIMINE HUVITATUD
ISIKUTEGA JA MÕJU HINDAMINE
Ettepaneku koostamises võeti arvesse EITd
käsitlevate avalike arutelude raames esitatud arvamusi ning teadusuuringute ja
innovatsiooni rahastamise ühist strateegilist raamistikku käsitlevate avalike arutelude
tulemusi. Arvamust avaldasid nii liikmesriigid kui ka paljud tootmissektori
sidusrühmad, teadlased ja kodanikuühiskonna esindajad. Nendes toetati
veendunult EIT ülesannet edendada koostööd kõrgharidusasutuste, ettevõtjate, teadlaste
ja novaatorite vahel. Vastajate arvamuste kohaselt peaks EIT täitma erilist
rolli teadusuuringute ja innovatsiooni raamprogrammis Horisont 2020 ning ühendama
Euroopa ja liikmesriikide püüdlusi. Enamik vastajaid hindas kõrgelt seda,
kuidas EIT tagab ettevõtjate osaluse oma töös, ning kutsus instituuti üles
parandama oma teavitustegevust. Vastajad pidasid ka ettevõtjate osalemist EIT
edasise edu seisukohalt väga tähtsaks. Paindlikkus, eeskirjade selgus ja
konkreetne investeeringutasuvus on seega väga olulised, et meelitada
erasektorit osalema.
Ettepanek toetub ka välishindamise aruandele,
milles peeti nii teadmiste kolmnurga lõimimise käsitlust kui ka EIT keskseid
teemasid väga asjakohaseks. Suurt toetust pälvis EIT väljatöötatud mudel, mis
põhineb ühispaiknemiskeskuste pikaajalistel terviklikel võrgustikel. Suur osa
vastajaid pidas teadmis- ja innovaatikakogukondade eeliseks ka seda, et nad
aitavad luua lisaväärtust toimingutes, mida liikmed juba teevad, kuid
killustatult.
3.           ETTEPANEKU ÕIGUSLIK KÜLG
Ettepaneku aluseks on Euroopa Liidu toimimise
lepingu artikli 173 lõige 3. See põhineb EIT määrusel ning täiendab
raamprogrammi Horisont 2020 ettepanekuid.
4.           MÕJU EELARVELE 
EIT asutamise määruse muutmise ettepanekule
lisatud finantsselgituses on esitatud mõju eelarvele ning inim- ja
haldusressurssidele.
2011/0387 (COD)
Ettepanek:
EUROOPA PARLAMENDI JA NÕUKOGU OTSUS
Euroopa Innovatsiooni- ja
Tehnoloogiainstituudi (EIT) strateegilise innovatsioonikava kohta: EIT panus
uuenduslikumasse Euroopasse 
(EMPs kohaldatav tekst)
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut (ELTL), eelkõige selle artikli 173 lõiget 3,
võttes arvesse Euroopa parlamendi ja nõukogu
määrust (EÜ) nr 294/2008, 11. märts 2008, millega asutati Euroopa Innovatsiooni-
ja Tehnoloogiainstituut[1]
võttes arvesse Euroopa Komisjoni ettepanekut,
olles edastanud õigusakti eelnõu
liikmesriikide parlamentidele,
võttes arvesse Euroopa Majandus- ja
Sotsiaalkomitee arvamust[2],

toimides seadusandliku tavamenetluse kohaselt
ning arvestades järgmist:
(1)              
Määruses (EÜ) nr 294/2008 nõutakse, et
komisjon esitab Euroopa Innovatsiooni- ja Tehnoloogiainstituudi (edaspidi
„EIT”) esitatud projektile tuginedes esimese strateegilise innovatsioonikava
ettepaneku. 
(2)              
Strateegilises innovatsioonikavas tuleks määratleda
EIT pikaajalised prioriteetsed valdkonnad ning kava peaks sisaldama ka EIT
majandusliku mõju ja võime hindamist parima innovatsioonialase lisaväärtuse
loomiseks. Strateegilises innovatsioonikavas tuleks võtta arvesse EIT järelevalve
ja hindamise tulemusi. 
(3)              
Esimene strateegiline innovatsioonikava peaks
sisaldama EIT tegevuse üksikasjalikku kirjeldust ja volitusi, juhatuse ja
teadmis- ja innovaatikakogukondade vahelise koostöö korda ning teadmis- ja
innovaatikakogukondade rahastamise üksikasju.
ON VÕTNUD VASTU KÄESOLEVA OTSUSE:
Artikkel 1
Lisas esitatud Euroopa Innovatsiooni- ja
Tehnoloogiainstituudi strateegiline innovatsioonikava on käesolevaga vastu
võetud.
Artikkel 2
Otsus jõustub
kahekümnendal päeval pärast selle avaldamist Euroopa Liidu Teatajas.
Brüssel,
Euroopa Parlamendi nimel                           Nõukogu
nimel
President                                                        eesistuja
LISA 
EIT STRATEEGILINE INNOVATSIOONIKAVA 

1.                      
Euroopa Innovatsiooni- ja Tehnoloogiainstituut: ELi
innovatsioonipartner

Strateegilises innovatsioonikavas tuuakse välja Euroopa Innovatsiooni-
ja Tehnoloogiainstituudi (EIT) strateegilised prioriteedid aastateks 2014–2020
ja EIT toimimise vahendid. Seega on see Euroopa poliitikakujundajate peamine
vahend EIT strateegilise kursi määramiseks, kuid võimaldab samal ajal
instituudil suurel määral ise otsustada seatud eesmärkide täitmise viiside ja
vahendite üle. 
Strateegiline innovatsioonikava valmis põhjaliku protsessi käigus,
mille eesmärgiks oli teha kokkuvõte EIT senistest kogemustest ning saada
täielik ülevaade Euroopa innovatsioonimaastiku tegelikust olukorrast. Selle
aluseks on strateegilise innovatsioonikava esimene projekt, mille EIT juhatus
esitas EIT määruse nõuete kohaselt Euroopa Komisjonile 15. juunil 2011. Lisaks
põhineb see EIT esialgse etapi sõltumatul hindamisel ja konsultatsioonidel, mis
olid avatud kõigile, kes osalesid või võivad edaspidi osaleda EIT tegevuses,
sealhulgas ettevõtjad, kõrgharidus- ja teadusasutused ning riiklikud ja
piirkondlikud ametiasutused. 

1.1.                
EIT: ühiskondlike probleemide lahendamine teadmiste
kolmnurga innovatsiooni kaudu 

Kiiresti muutuvas maailmas rajaneb Euroopa tee
tulevikku arukal, jätkusuutlikul ja kaasaval majanduskasvul. Selle eesmärgi
saavutamiseks ja konkurentsivõime säilitamiseks üleilmses teadmistepõhises
majanduses peetakse peamiseks liikumapanevaks jõuks hariduse, teaduse ja
innovatsiooni valdkonnast moodustuvat teadmiste kolmnurka ning nende kolme
valdkonna omavahelist koostoimet. Seda arvesse võttes määras Euroopa Liit need
kolm valdkonda oma Euroopa 2020. aasta strateegias poliitilisteks
prioriteetideks. Neid prioriteete hakatakse viima ellu eeskätt juhtalgatuste
„Innovaatiline liit” ja „Noorte liikuvus” kaudu, mis moodustavad ELi nimetatud
valdkondade tegevuse üldpoliitilise raamistiku. Neid täiendavad juhtalgatused
„Üleilmastumise ajastu terviklik tööstuspoliitika” ja „Ressursitõhus Euroopa”.
Euroopa Innovatsiooni- ja Tehnoloogiainstituut (EIT) aitab nende juhtalgatuste
eesmärkide täitmisele täielikult kaasa.
Teaduse, hariduse ja innovatsiooni kesksele
kohale seadmise põhjused on selged. Arvestades üleilmse konkurentsi tihenemist
ja liidu demograafilisi probleeme, on Euroopa tulevase majanduskasvu ja uute
töökohtade aluseks järjest enam uuenduslikud ja murrangulised tooted, teenused
ja ärimudelid ning tema võime hoolitseda talentide eest, neid ligi meelitada ja
hoida. Ehkki Euroopas on mõningaid häid näiteid, on ELi liikmesriikide
saavutused võrreldes üleilmsete innovatsiooniliidritega keskmiselt kehvemad. EL
konkureerib järjest enam talentide nimel, kes on pärit tärkava majandusega
riikide uutest tippkeskustest. 
Vaja on põhjalikku muutust meie
innovatsioonisüsteemis ja paradigmades. Ehkki meil on kogu ELis konkreetseid
näiteid kõrghariduse, teadusuuringute ja innovatsiooni valdkonna tippvõimekuse
kohta, puudub nende jaoks ühtne süsteem. Euroopa peab kõrvaldama piiriülese –
nii riigi-, sektori- kui ka erialaülese – strateegilise koostöö puudujäägi.
Euroopal tuleb edendada ka tõelist ettevõtluskultuuri, mis on teadusuuringute
ja innovatsiooni rakendamiseks hädavajalik, et asutataks uusi ettevõtteid ja et
potentsiaalselt kiire majanduskasvuga sektorite uuenduslikud tooted ja teenused
jõuaksid tõepoolest turule. Euroopal tuleb parandada kõrgharidusasutuste kui
innovatsiooni eestvedajate rolli, sest andekatele inimestele tuleb innovatsiooni
edendamiseks tagada õiged oskused, teadmised ja hoiak. 
EIT asutamise eesmärk oligi aidata kaasa
jätkusuutlikule majanduskasvule ja konkurentsivõime parandamisele, edendades
liidu ja tema liikmesriikide innovatsioonivõimet. Instituut püüab kõrghariduse,
teaduse ja innovatsiooni teadmiste kolmnurga täieliku lõimimisega aidata kaasa
raamprogrammis Horisont 2020 käsitletavate ühiskondlike probleemide
lahendamisele ja muuta Euroopa innovatsioonipartnerite koostöösüsteemi. 
Selle eesmärgi saavutamiseks on EIT ühendanud
EIT tasandi strateegilised suunad alt üles lähenemisviisiga teadmis- ja
innovaatikakogukondade tasandil. Teadmis- ja innovaatikakogukonnad on
terviklikud partnerlused, mis loovad konkreetsete ühiskondlike probleemide
lahendamiseks väljapaistvate ülikoolide, teaduskeskuste, suurte ja
väikeettevõtete ning teiste uuendustegevuses osalejate vahel pikaajalised
sidemed. Iga teadmis- ja innovaatikakogukond hõlmab väikest hulka omavahel
ühendatud ühispaiknemiskeskusi, mille raames teevad partnerid iga päev tihedalt
koostööd ning millel on seninägematus ulatuses ühised strateegilised eesmärgid.
Ühispaiknemiskeskused toetuvad olemasolevatele tippkeskustele, kujundades neist
kohalikud innovatsioonikeskkonnad ja ühendades need laiemaks Euroopa
innovatsioonisõlmede võrguks. EIT raamistikus on igale teadmis- ja
innovaatikakogukonnale antud õigus suurel määral ise määrata kindlaks oma
sisekorraldus, struktuur, tegevuskava ja töömeetodid, mis võimaldab neil valida
oma eesmärkide saavutamiseks sobivaima lähenemisviisi. Strateegia tasandil
korraldab EIT teadmis- ja innovaatikakogukondade valikuprotsessi, koordineerib
neid paindliku raamistiku alusel ning levitab teadmis- ja
innovaatikakogukondade parimaid juhtimis- ja rahastamismudeleid.
EIT aitab teadmis- ja innovaatikakogukondade
kaudu luua keskkondi, kus uuendustegevus edeneks tõenäoliselt jõudsamalt, ning
tekitada läbimurret kõrghariduse, teaduse ja ettevõtluse koostööviisides.
Niisugune käsitlusviis aitab lahendada raamprogrammis Horisont 2020 välja
toodud järjest keerulisemaid ühiskondlikke probleeme terviklikumalt ning toob
kokku eri sektorite ja erialade ning erineva taustaga asjatundjaid, kes muidu
võib-olla ei kohtuks, et leida probleemile ühine väljapääs. 
Saavutused
EIT lõpetas oma algusetapi, mille käigus käivitati
tegevus teadmis- ja innovaatikakogukondade kaudu ja loodi EIT otsuste tegemise
ja täidesaatvad ametid (juhatus ja peakorter). EIT on saavutanud edu ka oma
keskse eesmärgi täitmisel, milleks on kogu innovatsiooniahela täielik
lõimimine, tuues selleks kokku kõrgharidusasutused, teadusasutused ja
ettevõtjaid kolme esimese teadmis- ja innovaatikakogukonna kaudu, mis loodi
2010. aastal valdkondades, mis on nõukogu ja Euroopa Parlamendi seisukoha järgi
Euroopa edasise arengu jaoks olulise tähtsusega. Need on säästev energia
(InnoEnergy), kliimamuutustega kohanemine ja nende mõju leevendamine
(Climate-KIC) ning tuleviku info- ja kommunikatsiooniühiskond (EIT ICT Labs). 
Lisaks sellele edendab EIT kui
innovatsiooniinstituudi tegevust nüüd Budapestis asuv peakorter. Asutatud on ka
EIT sihtasutus, mis on õiguslikult sõltumatu organisatsioon ning mille ülesanne
on parandada ja toetada EIT tööd ja tegevust ning suurendada EIT ühiskondlikku
mõju. 
Teadmis- ja innovaatikakogukonnad
maailmatasemel terviklikeks partnerlusteks muutumise suunas
Kolm praegust teadmis- ja innovaatikakogukonda
on saavutanud oma vastavas valdkonnas kriitilise massi, sealhulgas teadmiste
kolmnurga eri osade tasakaalustatud osaluse. Teadmis- ja innovaatikakogukonna
partnerite jõudude ühendamine – nii nende arv kui ka osatähtsus asjaomastes
valdkondades – võimaldab neil saavutada maailmatasemel tulemusi.
Joonis 1. Teadmis- ja
innovaatikakogukondade ühispaiknemine
Teadmis- ja innovaatikakogukonnad on oma
strateegiate koostamisel ja juhtimisstruktuuride korraldamisel lähtunud
erinevatest käsitlusviisidest, mis peegeldavad erinevaid teemasid. Üks kogukond
asutati äriühinguna ning kaks ülejäänut mittetulundusühingutena. Kõik nad
hõlmavad ligikaudu 30 põhipartnerit ja viit kuni kuut ühispaiknemiskeskust,
millega on tavaliselt seotud veel erinev hulk siduspartnereid, sealhulgas
väikesi ja keskmise suurusega ettevõtjaid (VKE). 
Eraldi juriidilise isikuna asutatud teadmis-
ja innovaatikakogukonnad, mida juhib tegevdirektor, erinevad selgelt traditsioonilisest
mitme kasusaajaga käsitlusviisist. Lisaks järgivad kõik teadmis- ja
innovaatikakogukonnad oma tegevuse strateegilises kavandamises äriplaani
põhimõtteid, kõik teadmis- ja innovaatikakogukonnad on rakendanud ühise asukoha
põhimõtet: nad toovad erinevad meeskonnad kokku ühte füüsilisse paika,
tegutsevad mitme teadmis- ja innovaatikakogukonna tegevuse arvelduskojana ning
põimivad eri valdkondades kogu Euroopas arendatud pädevusi ja oskusi. 
Teadmis- ja innovaatikakogukondade tegevus on
seotud kogu innovatsiooniahelaga ning hõlmab muu hulgas EIT märgistusega
magistri- ja doktoriõppeprogrammide loomist, milles tipptasemel teadus on
ühendatud ettevõtlusalase haridusega, ettevõtte rajamise teenustega ja
liikuvuskavadega. Teadmis- ja innovaatikakogukondade esialgne tegevus on
suunatud andekusele ja inimestele ning esimesed tulemused on saavutatud
hariduse ja ettevõtluse valdkonnas, sealhulgas magistri- ja
doktoriõppeprogrammide loomine. Kaks teadmis- ja innovaatikakogukonda on
ühendanud jõud ja teevad koostööd „arukat võrku” käsitleva ühise
magistriprogrammi raames.
Teadmis- ja innovaatikakogukondade esimese tegevusaasta (2010-2011)
saavutused on paljutõotavad.
Suvekursuse
lõpetas ligikaudu 500 üliõpilast ja rohkem kui 200 üliõpilast osaleb praegu spetsiaalsetel
teadmis- ja innovaatikakogukonna kaubamärgiga magistrikursustel. Nõudlus
andekate inimeste poolt on suur: KIC InnoEnergy 155 üliõpilasele ettenähtud
magistrikursusele esitati 950 avaldust. Teadmis- ja innovaatikakogukonna
Climate-KIC kursuse 2010. ja 2011. aastal lõpetanud üliõpilased
moodustasid vilistlasühenduse, et säilitada kogukonnaga pikaajalised sidemed. 
Auhindade
ja võidurahade või teadmis- ja innovaatikakogukondade toetusel on asutatud juba
kuus äriühingut. Rohkem kui 50 äriühingut on praegu ettevõtlusinkubaatoris
kujunemisprotsessis. EIT ICT Labs toetab 18 väikeettevõtet ärialase nõustamise
kaudu.
Teadmiste
kolmnurga ühenduslülid kehtestati piirkondlikul tasandil erialadevaheliste
kutsealaste arenguprogrammide, näiteks Climate-KICi programmi „Teerajajad
praktikas” raames (selle liikuvuskavades on osalenud seni 59 inimest). 
Kehtestati
uued intellektuaalomandit käsitlevad eeskirjad, mille kohaselt jagatakse
intellektuaalomandi õigusest saadav tulu osalevate äriühingute ning teadmis- ja
innovaatikakogukonna kui juriidilise isiku vahel.
Joonis 2. Teadmis- ja
innovaatikakogukondade partnerid 2011 (ettevõtlus, kõrgharidus, teadus)

1.2.           
EIT lisaväärtus: erijooned 

EIT kontseptsiooni iseloomustab mitu tahku,
mille abil EIT loob liidus tõelist lisaväärtust. 
·                        
Killustatuse kaotamine pikaajaliste terviklike
partnerluste kaudu ja kriitilise massi saavutamine Euroopa mõõtme abil. Käimasolevatele koostööprojektidele tuginedes muudab EIT väljavalitud
partnerlused teadmis- ja innovaatikakogukondade abil püsivamaks ja
strateegilisemaks. Teadmis- ja innovaatikakogukonnad võimaldavad maailmatasemel
partneritel ühineda uute vormide alusel, optimeerida olemasolevaid vahendeid,
jõuda uute, suurema riskiga ja ulatuslikumaid ülesandeid käsitlevate
väärtusahelate abil uute ärivõimalusteni. ELi liikmesriikides on küll palju
tippkeskusi, kuid nad ei saavuta sageli üksi tegutsedes üleilmseks
konkurentsivõimeks vajalikku kriitilist massi. Teadmis- ja
innovaatikakogukondade ühispaiknemiskeskused pakuvad tugevatele kohalikele osalejatele
võimalust luua tihedaid piiriüleseid sidemeid teiste väljapaistvate
partneritega, võimaldades neil seega tegutseda ja pälvida tunnustust rahvusvahelisel
tasandil. 
·                        
Haridusse, teadusesse ja innovatsiooni tehtavate
investeeringute mõju suurendamine ning innovatsiooni juhtimise uute viiside
katsetamine. EIT tegutseb katalüsaatorina, luues
tehnoloogiliste lahenduste ja teadusuuringute tulemuste kiirema kasutuselevõtu
ja kasutamise edendamise kaudu olemasolevale teadusbaasile lisaväärtust.
Uuendustegevus aitab omakorda kaasa teadusuuringute investeeringute ühitamisele
ja võimendamisele ning viia haridus- ja koolitustegevus suuremasse kooskõlla
ettevõtjate vajadustega. EIT-le on selleks antud küllaldaselt paindlikkust, et
katsetada uusi innovatsioonimudeleid, võimaldades teha selget vahet teadmis- ja
innovaatikakogukondade juhtimis- ja rahastamismudelite vahel ning kohaneda
kiiresti avanevatele võimalustele reageerimiseks.
·                        
Talentide piiriülene soodustamine ning
ettevõtluse edendamine teadmiste kolmnurga lõimimise kaudu. EIT soodustab inimestest lähtuvaid uuendusi ning seab oma püüdluste
keskmesse üliõpilased, teadustöötajad ja ettevõtjad. Ta pakub uusi ülikoolide
ja erasektori vahelisi karjäärivõimalusi ning uuenduslikke programme erialaseks
arenguks. EIT märgis, mida antakse uuenduslikele magistri- ja
doktoriõppeprogrammidele, aitab luua rahvusvaheliselt tunnustatud tippteadmiste
kaubamärgi, et meelitada ligi talente nii Euroopast kui ka mujalt. Ettevõtlust
soodustatakse uue põlvkonna maailmatasemel üliõpilaste kaudu, kelle teadmised
ja hoiak aitavad muuta ideed ärivõimalusteks.
·                        
Arukas rahastamine võimendamise ning tulemustele
ja ettevõtlusele suunatud käsitlusviisi kaudu. EIT
tagab 25% teadmis- ja innovaatikakogukondade eelarvest ning aitab 75%
rahalistest vahenditest hankida paljude erinevate avaliku ja erasektori
partnerite kaudu, võimendades suurte investeeringute ühendamise kaudu nende
mõju märkimisväärselt ja ühendades avaliku ja erasektori rahastamisallikaid
ühiselt kokkulepitud strateegiate nimel. Kuna EIT keskendub nii turu- kui ka
ühiskondlikule mõjule, järgib ta tulemustele suunatud käsitlusviisi. Teadmis-
ja innovaatikakogukonnad tegutsevad nagu äriühingud aasta kaupa koostatava
äriplaani alusel, mis hõlmab ulatuslikku tegevuskava alates haridusest kuni
ettevõtte loomiseni, koos selgete eesmärkide, vahendite ja tulemuslikkuse
põhinäitajatega, mille alusel neid hinnatakse. 

1.3.           
Sünergia ning vastastikune täiendamine muude poliitiliste
ja rahastamisalgatustega 

Teaduse, innovatsiooni ja hariduse valdkonna
vahelisi seoseid tunnustatakse ELi algatustes ja programmides järjest enam.
Euroopa, liikmesriikide ja piirkondlikul tasandil on palju võimalusi
vastastikku edendavaks tegevuseks. ELi tasandil tagab aastateks 2014–2020
ettenähtud teadusuuringute ja innovatsiooni raamprogrammi Horisont 2020
strateegiline raamistik selle sünergia täieliku ärakasutamise. 
EIT aitab aktiivselt kaasa raamprogrammis
Horisont 2020 seatud eesmärkide saavutamisele ning täiendab eeskätt
ühiskondlike probleemide käsitlemise kaudu teisi selle valdkonna algatusi.
Raamprogrammis Horisont 2020 osaleb EIT ühiskondlike probleemide lahendamise
eesmärgi täitmises, kuid arvestades käsitlusviisi, mis lähtub kõiki eesmärke
hõlmavast tõrgeteta koostoimest, edendab ta tulemustele suunatud teadusuuringute
ja kiire majanduskasvuga innovaatiliste VKEde asutamise soodustamise kaudu ka
tööstuslikku juhtpositsiooni ja konkurentsivõimelisi raamistikke. Samuti aitab
ta luua tipptasemel teadusbaasi ning soodustab sellel eesmärgil erialade- ja
sektoritevahelist ning piiriülest liikumist ning lisab innovaatilistesse kraadiõppeprogrammidesse
ettevõtluse ja riski võtmise kultuuri teemad. EIT aitab sellega oluliselt kaasa
raamtingimuste edendamisele, mida on vaja ELi teadusvaldkonna
innovatsioonivõime kasutamiseks ja Euroopa teadusruumi lõpuleviimise
kiirendamiseks. 
Peale selle lisab EIT hariduse iseseisva
mõõtmena Euroopa Liidu teadus- ja innovatsioonipoliitikasse. Uuendusliku ja
ettevõtlusele suunatud hariduse kaudu täidab ta teadusuuringute ja
innovatsiooniraamistiku ning hariduspoliitika ja -programmide vahel tähtsat
ühendavat rolli ning tagab pikaajalise panustamise, mis on vajalik
kõrghariduses jätkusuutlike muudatuste tegemiseks. Just uute, erialavaheliste
ja -siseste EIT märgistusega kraadiõppeprogrammide abil juhib EIT
innovatsioonialase hariduse koostööpüüdlusi, millel on selge mõju ka Euroopa
laiemale kõrgharidusasutuste ajakohastamise tegevuskavale, edendades sellega
Euroopa kõrgharidusruumi. 
See võimaldab suurendada ka nimetatud
käsitlusviisi ja liidu ühtekuuluvuspoliitika vastastikust toimet, käsitledes
uuendustegevuse kohalike ja üleilmsete aspektide vahelisi seoseid.
Ühispaiknemiskeskused võimaldavad teha piiriülest koostööd ning tänu oma
asukohale saavad nad ära kasutada asjaomastes piirkondades pakutavaid
rahastamisvõimalusi. Ühispaiknemiskeskused täidavad otsustavat osa teadmis- ja
innovaatikakogukonna kui terviku kohalike ja üleilmsete ühenduste tugevdamises
ning teevad seda muu hulgas koostöö kaudu eeskätt nende piirkondlike
ametiasutustega, mis osalevad piirkondlike aruka spetsialiseerumise
strateegiate kavandamises ja elluviimises. Peale selle saaks tugevdada teadmis-
ja innovaatikakogukondade ja kohalike klasterorganisatsioonide vahelisi
sidemeid, et suurendada VKEde osalemist teadmis-ja innovaatikakogukondade
tegevuses. Ehkki sünergia tekkimise võimalused on erinevad ja olenevad teadmis-
ja innovaatikakogukonna teemast, näivad paljud ELi algatused ja programmid
olevat eriti sobilikud ja võimaldavad saada kasu koostööst ja
koordineerimisest. Kuna EIT ning teadmis- ja innovaatikakogukondade kontseptsiooni
põhieesmärk on anda lisaväärtust Euroopa olemasolevale tippvõimekusele, püüavad
praegused ja tulevased kogukonnad määratluse kohaselt uurida neid
sünergiavõimalusi sügavuti. Teadmis- ja innovaatikakogukonnad annavad
lisaväärtust algatustele, mis asjaomastes valdkondades juba olemas võivad olla,
sealhulgas ühise kavandamise algatustele, Euroopa innovatsioonipartnerlustele
ning avaliku ja erasektori partnerlustele. 
Ühise kavandamise algatused on põhivahend
teadusuuringute killustatuse kõrvaldamiseks ning peaksid seega tagama
üleeuroopalise teadmis- ja innovaatikakogukonna teadusbaasi tuuma. Teadmis- ja
innovaatikakogukonnad võivad omakorda kiirendada ja soodustada ühise
kavandamise algatuste raames saavutatud väljapaistvate riiklike teadusuuringute
tulemuste kasutuselevõttu, vähendades sellega innovatsiooni valdkonna
killustatust. Ühised tehnoloogiaalgatused ning äsja loodud avaliku ja
erasektori partnerlused panevad aluse ulatuslike tööstuspõhiste teadusuuringute
edendamisele ning kiirendavad tähtsamate tehnoloogiavaldkondade arengut.
Teadmis- ja innovaatikakogukonnad aitavad tagada olulised teadusinvesteeringud,
et edendada tehnosiiret ja tehnoloogiliste lahenduste turustamist ning arendada
ettevõtlusalase võimekuse abil olemasolevate ärivõimaluste raames uusi
ettevõtteid. Teadmiste kolmnurga käsitlusviisi kaudu täiendab EIT
investeeringuid, mida Euroopa Teadusnõukogu (ERC) teeb maailmatasemel
eesliiniuuringutesse, võttes selleks arvesse kogu innovatsiooniahelat alates
ideedest kuni kohaldamise ja kasutamiseni ning luues Marie Curie programmi
teadlastele ja programmi „Erasmus kõigile“ üliõpilastele lisavõimalusi
uuendustegevuseks ja ettevõtlusega kokkupuutumiseks. 
Tulevased Euroopa
innovatsioonipartnerlused loovad üldraamistiku, et hõlbustada pakkumisest ja
nõudlusest lähtuvate teadusuuringute ning innovatsioonivahendite ja meetmete
kooskõlastamist ja nendest sünergia tekkimist. Teadmiste-
ja innovaatikakogukonnad võivad täita Euroopa innovatsioonipartnerlustes
olulist osa oma hajutatud olemuse ja vahetu kogemuse ning eriti vajaliku
inimkapitali loomise, peamiste osalejate – ettevõtjate ja teadlaste – õpetamise
kaudu. Samuti määravad nad kindlaks raamtingimused ning selgitavad välja
asjaomase sektori parimad tavad seoses poliitikavaldkonna, reguleerimis- ja
standardimisküsimustega. 
Tegelikkuses realiseeruvad sünergiavõimalused
teadmis- ja innovaatikakogukonniti ja probleemiti erinevalt. Praegu arendatakse
teadmis- ja innovaatikakogukonna tasandil sidemeid teiste algatustega ning need
varieeruvad olenevalt iga kogukonna eripärast ja teemavaldkonnast. 
Näited
teadmis- ja innovaatikakogukonna ning teiste algatuste vahelisest sünergiast
(2011. aasta septembri seisuga)
·                        
Kogukonnal EIT ICT Labs on sidemed ja tihe
koostöö tulevikuinternetti käsitleva avaliku ja erasektori partnerlusega,
Artemise ühise tehnoloogiaalgatusega, EUREKA algatustega, nagu ITEA
(Infotehnoloogia Euroopa Edendamiseks), ja partnerlusega Trust in Digital Life.
Kasutades ELi rahastatavate teadusuuringu projektide käigus teadmis- ja
innovaatikakogukondade katalüsaatoreid, nagu innovatsiooniradar,
patendiedendaja ja tehnosiire, suurendab EIT ICT Labs nende turumõju.
Juurdepääsu tagamise kaudu ühispaiknemiskeskustele saab ta edendada inimeste ja
ideede liikumist kogu Euroopas.
·                        
InnoEnergy aitab kaasa Euroopa
energiatehnoloogia strateegilise kava täitmisele, osaledes muu hulgas
tehnoloogia järelevalvet ja kindlaksmääramist käsitlevas SETISe platvormis.
Samuti tehakse selle raames koostööd komisjoni Teadusuuringute Ühiskeskusega
modelleerimisvõimaluste teemal stsenaariumide väljatöötamises. 
·                        
Climate-KIC loob aktiivselt sünergiat ühise
kavandamise algatuste raames asjaomases valdkonnas, sest Climate-KICi
innovatsioonitegevuskava ja rakenduskava põhinevad osaliselt ühisel
strateegilisel tegevuskaval, mis on määratud kindlaks ühise kavandamise
algatuse „Kliima” raames (kliimateenused ja kohanemine). Climate-KICi
piirkondlikud innovatsiooni- ja rakenduskogukonnad kujutavad endast esimest
üleeuroopalist piirkondlikku innovatsioonimudelit, mis kasutab katsepaikadena
piirkondi ning seostab juhtimisvõimekuse ja piirkondlikud tugevused üleilmsete
probleemidega.

2.                      
EIT rolli edendamine pärast 2013. aastat:
prioriteedid 
2.1.                
Majanduskasvu, mõju ja jätkusuutlikkuse edendamine
EIT kaudu 

Asutamisetapis
saadud õppetunnid
EIT ning esimeste teadmis- ja
innovaatikakogukondade asutamine nõudis palju töö käigus õppimist. Selgus et
teadmis- ja innovaatikakogukond on uus nähtus ning niisuguse kogukonna
õigusliku korraldamise ning tema ja tema partnerite vaheliste lepinguliste
suhete sõlmimise keerukust alahindasid kõik asjaosalised. Asutamisprotsessi aeglustas
asjaolu, et puudusid teadmised juriidilise isiku eri vormide sobivuse kohta.
Säilitada tuleks küll alt üles käsitlusviis, mis tagab igale teadmis- ja
innovaatikakogukonnale olulisel määral paindlikkust partnerluste korraldamisel,
kuid lisajuhiseid oleks vaja sobivate õiguslike ettevõtlusvormide kohta. Peale
selle tuleks suhtuda tõsiselt probleemidesse, mis kaasnevad eri akadeemiliste
ja ärikultuuride ühendamisega ühe juriidilise isiku raames. Seega on oluline,
et nii teadmis- ja innovaatikakogukond kui ka EIT jagaksid ühiseid väärtusi.
Teadmis- ja innovaatikakogukonnad kujutavad endast institutsioonide valdkonnas
peaaegu täiesti uut ja mahukat vormi ning kõik nimetatud kogukonnad on
erinevad. See loob küll palju võimalusi erinevateks innovatsioonimudeliteks,
kuid muudab samal ajal kogukondade üldise koordineerimise ja järelevalve keerulisemaks.

Edaspidi tuleks selgemaid juhiseid anda juba
alates valimisprotsessist, et kõik teadmis- ja innovaatikakogukonnad vastaksid
ühesugustele strateegilistele põhimõtetele, kuid et samal ajal oleks võimalik
kasutada nende ülesehituse, tegevuse ja rahastamise suhtes erinevaid
käsitlusviise. Kolmest praegusest teadmis- ja innovaatikakogukonnast ei piisa,
et EIT saaks tagada kriitilise massi kõikide võimaluste ärakasutamiseks, mis
tal juhtiva innovatsiooniinstituudina on. Kuna teadmis- ja innovaatikakogukondi
on ainult kolm, siis on võimalused lähivaldkondade innovatsioonivõimaluste
kasutamisel teadmis- ja innovaatikakogukondade ülese kasu saamiseks ning
haldus- ja levitamisalase mastaabisäästu saavutamiseks piiratud. See tähendab
ka seda, et EIT mastaap pole eraldiseisva Euroopa institutsioonina tegutsemiseks
piisav. Selleks et EIT saavutaks kriitilise massi ja kujutaks endast midagi
enamat kui vaid „selle osade summat“, oleks vaja luua täiendavaid teadmis- ja
innovaatikakogukondi. Kui EIT soovib teadmis- ja innovaatikakogukondade abil
uurida uusi innovatsiooni juhtimis- ja haldamismudeleid, tuleb luua mõned
lisapartnerlused, et laiendada EIT kogemuste aluseks olevat valimit. 
EIT teadmiste
kolmnurga investorina 
EIT püüab nendele õppetundidele tuginedes
tugevdada ja edasi arendada oma rolli „investorina“, kes edendab ja võimendab
Euroopa teadusuuringute, ettevõtluse ja kõrghariduse valdkonna olemasolevaid
tippkeskusi ning soodustab nendevahelist pikaajalist süstemaatilist koostööd
teadmis- ja innovaatikakogukondade kaudu. 
EIT kui investori kontseptsioonis keskendutakse
parimate strateegiliste võimaluste väljaselgitamisele ning maailmatasemel
partnerluste kogumi – teadmis- ja innovaatikakogukondade – väljavalimisele
nende elluviimiseks. Sellest kontseptsioonist lähtudes jagab EIT teadmis- ja
innovaatikakogukondadele nende varasemate tulemuste ja nende äriplaanis
kavandatud tegevuste alusel iga-aastasi toetusi. Äriplaani hindamisel on toeks
sõltumatud väliseksperdid. Sellega seoses ei
peaks EIT mitte üksnes seadma üldisi suundi ja looma tulevikukujutlusi, vaid
tagama teadmis- ja innovaatikakogukondadele ka asjakohased rahalised vahendid
ning kontrollima nende tegevust. Samal ajal võimaldatakse teadmis- ja
innovaatikakogukondadele olulisel määral paindlikkust, et määrata kindlaks oma
strateegia ja korraldus, viia ellu oma tegevust, kaasata vajalikke talente ning
leida vahendeid. 
EIT poolt teadmis- ja
innovaatikakogukondadesse tehtud investeeringute tasuvust mõõdetakse selle
põhjal, kui palju saab neist reaalset kasu Euroopa majandus ja ühiskond
üldiselt – selleks on näiteks uute ettevõtete, toodete ja teenuste loomine
praeguste ja tulevaste turgude jaoks, paremate oskustega ettevõtlikud inimesed,
uued ja ligitõmbavamad töökohad ning nii ELi kui ka välismaalt pärit talentide
ligimeelitamine ja hoidmine. 
Seda arvestades tuleb EIT-l luua selge järelevalve-
ja hindamissüsteem, mille keskmes on saavutused, tulemused ning majandusliku ja
ühiskondliku mõju tekitamine ning nende võrdlemine parimate rahvusvaheliste
tavadega. Tasakaalustatud järelevalvesüsteemi loomine, et hinnata EIT mõju
teadmis- ja innovaatikakogukondade kaudu, EIT kui organisatsiooni
tulemuslikkust ja EIT osa raamprogrammis Horisont 2020, on selles suunas
liikumiseks prioriteetne. 
Olulist osa täidab siinkohal ka EIT kui
organisatsiooni tõelise identiteedi väljatöötamine ühiste väärtuste alusel
koostöös teadmis- ja innovaatikakogukondadega. Kõikidel teadmis- ja
innovaatikakogukondadel ning nende partneritel on küll oma organisatsiooniline
identiteet ja väärtused, kuid nad jagavad ka väärtusi, mis EITd ja neid
ühendavad. Nendeks väärtusteks on tippvõimekus kogu teadmiste kolmnurgas,
kvalifitseeritud ja ettevõtlikud inimesed, pikaajaline piiri-, eriala- ja
sektoriülene koostöö ning sotsiaalsele ja majanduslikule mõjule keskendumine.
Niisugune identiteet parandab ka EIT ning teadmis- ja innovaatikakogukondade
nähtavust ja mainet.

2.1.1.          
Praeguste teadmis- ja innovaatikakogukondade kasvu edendamine
ja mõju suurendamine

EIT toetab aktiivselt esimest kolme teadmis-
ja innovaatikakogukonda, et parandada nende võimekust ja mõju ning nende osa
raamprogrammi Horisont 2020 eesmärkide saavutamisel. Aja jooksul laiendavad nad
oma tegevusalasid, et kasutada ära uusi turu- või ühiskondlikke võimalusi.
Niisuguse arengu toetamiseks määrab EIT koostöös iga teadmis- ja innovaatikakogukonnaga
ja enda esitatud soovituste alusel kindlaks nende vajadustest lähtuvad
kaasrahastamisstrateegiad, mis samal ajal toetavad ka EIT strateegilist
tegevust. 
Teadmis- ja innovaatikakogukonnad peaksid
edaspidigi olema paindlikud partnerlused ning avatud uutele partneritele, kuid
vajaduse korral ka sõlmitud partnerlussidemeid katkestama. Teadmis- ja
innovaatikakogukond peaks kasutama ära nii olemasolevaid kui ka potentsiaalseid
tippvõimekuse võimalusi, kui need loovad lisaväärtust, ning kaasama
praegustesse ühispaiknemiskeskustesse uusi partnereid, edendama igas teadmis-
ja innovaatikakogukonnas ühispaiknemiskeskuste ülest tööd või looma koguni uusi
keskusi, kuid säilitama samal ajal teadmis- ja innovaatikakogukonna partnerluse
keskendatuse, lihtsuse ja juhitavuse. 
Teadmis- ja innovaatikakogukonna parimate tulemuste saavutamiseks on
samavõrd tähtis ka koostöö ja konkurentsi vaheline hea tasakaal. EIT soodustab
teadmis- ja innovaatikakogukondade osalemist nendeülestes töös valdkondades,
mis pakuvad häid võimalusi sünergia tekkeks, nt ühistes kutsealase arengu
kursustes, ühises teadusuuringute alases tegevuses, magistri- ja
doktoriõppeprogrammides või teadlaste ja ettevõtjate teadmis- ja
innovaatikakogukonna üleses liikumises. Samal ajal soodustab EIT teataval
määral konkurentsi, et teadmis- ja innovaatikakogukonnad keskenduksid jätkuvalt
tulemustele ja mõjule ning rakendaksid mahajäämuse korral asjakohaseid
meetmeid. 
Teadmis- ja innovaatikakogukonnad ei toetu
mitte üksnes oma partnerite tipptasemel teadusbaasile, vaid on ka EIT
haridusalaste ülesannete edendamise ja täitmise eestvedajad. Eesmärgiks on anda
inimestele hariduse kaudu üleilmse teadmistepõhise majanduse jaoks vajalikud
oskused, teadmised ja hoiak. Selleks edendab EIT aktiivselt muu hulgas EIT
märgistusega kraade ning kontrollib nende kvaliteetset ja sidusat rakendamist
teadmis- ja innovaatikakogukondades. Selles tegevuses kasutavad nad palju
vastastikuseid eksperdihinnanguid ning loovad sidemeid liikmesriikide ja
kvaliteedi tagamise asutustega. See suurendab EIT märgistusega
kvalifikatsioonide riiklikku ja rahvusvahelist tunnustamist ja muudab need
üleilmselt ligitõmbavamaks ning loob samal ajal platvormi rahvusvaheliseks
koostööks. Edaspidi julgustatakse teadmis- ja innovaatikakogukondi mitte
piirduma oma haridusalases tegevuses üksnes kraadiõppega, vaid mitmekesistama
õppeviise, et pakkuda arvukamaid innovaatilisi kutsealase arengu võimalusi, mis
hõlmaks ka juhtimiskoolitust, sihtotstarbelisi kursusi ja suvekursusi. Teadmis-
ja innovaatikakogukonna haridusalase tegevuse mõju parandamiseks ja suurema
hulga inimesteni jõudmiseks võivad nad kavandada eksperimendi korras
ülikoolikursuste mooduleid või koolidele ettenähtud programme. 
EIT
·                        
kehtestab teadmis- ja innovaatikakogukondade
toetuste protsentuaalse osa eraldamiseks järk-järgult konkurentsivõimelised
läbivaatusmehhanismid, võttes arvesse, et kogukonnad arenevad eri kiirusel; 
·                        
soodustab teadmis- ja innovaatikakogukondade
ühiste tööprogrammide väljatöötamist valdkondadevahelistes küsimustes;
·                        
kehtestab EIT märgistusega kvalifikatsioonide
joaks vastastikuste eksperdihinnangute süsteemi ning loob sidemed
liikmesriikide ja rahvusvaheliste kvaliteedi tagamise asutustega.
·                        
julgustab teadmis- ja innovaatikakogukondi
pakkuma mitmekesisemaid haridus- ja koolitustegevusi. 

2.1.2.          
Uute teadmis- ja innovaatikakogukondade loomine 

Mõju suurendamiseks ja innovatsiooni
soodustamiseks ühiskondlike probleemide uutes valdkondades loob EIT
järk-järgult juurde uusi teadmis- ja innovaatikakogukondi. Sealjuures järgib ta
pideva arengu kurssi ning tagab sellega, et eelmistes voorudes saadud kogemusi
võetaks nõuetekohaselt arvesse ning et teadmis- ja innovaatikakogukondi
asutataks ainult nendes valdkondades, kus on selged innovatsioonivõimalused ja
olemas tippvõimekus, millele toetuda. Seepärast luuakse ajavahemikus 2014–2020
uusi teadmis- ja innovaatikakogukondi kahes etapis: nii 2014. kui ka
2018. aastal luuakse kolm teadmis- ja innovaatikakogukonda, mille
tulemusel on neid nimetatud ajavahemiku lõpus ELis kokku üheksa (mis tähendab
40–50 ühispaiknemiskeskuse loomist kogu ELis). Uues teadmis- ja
innovaatikakogukondade valikuprotsessis, mis leiab tõenäoliselt aset
2018. aastal, arvestatakse suurel määral EIT ning loodud teadmis- ja
innovaatikakogukondade kohta tehtud põhjalikku välishinnangut, mis hõlmab muu
hulgas teadmis- ja innovaatikakogukondade majandusliku ja ühiskondliku mõju
analüüsi ja hinnangut selle kohta, mil määral aitavad nad täita EIT eesmärki suurendada
ELi ja liikmesriikide innovatsioonivõimet, ning samuti arvestatakse
raamprogrammi Horisont 2020 hindamise tulemusi. 
Uued teadmis- ja
innovaatikakogukonnad luuakse oluliste ühiskondlike probleemide valdkonnas,
millel on tõeline innovatsioonipotentsiaal. EIT aitab sellega täielikult täita
ELi poliitika üldisi eesmärke, eriti raamprogrammi Horisont 2020 omi, mille
raames on välja toodud arvukad ühiskondlikud probleemid, ning rakendada
progressi võimaldavaid ja tööstustehnoloogiaid. Eesmärk
on luua teadmis- ja innovaatikakogukonnad teemavaldkondades,
mida saab nende ulatuse ja keerukuse tõttu käsitleda üksnes eriala-, piiri- ja
sektoriülese käsitlusviisi abil. Teemavaldkondade
valik peab seetõttu lähtuma põhjalikust analüüsist, et selgitada välja, kas
teadmis- ja innovaatikakogukond loob selles tõelist lisaväärtust ning avaldab
head mõju majandusele ja ühiskonnale. 
Euroopa Komisjon on kasutanud selle
analüüsi tegemiseks menetlust, mis on ette nähtud teadmis- ja
innovaatikakogukondade tulevaste teemade objektiivseks hindamiseks. Üheks
lähtepunktiks oli strateegilise innovatsioonikava projekt, mille EIT juhatus
esitas komisjonile juunis 2011. Samal ajal määrati kindlaks selged kriteeriumid,
mis võimaldavad hinnata iga tulevase teemavaldkonna innovaatilist potentsiaali.
Kriteeriumide asjakohasust kontrolliti avaliku arutelu kaudu, milles osales
kogu teadmiste kolmnurga laiem innovaatikakogukond. Selle protsessi tulemuseks
oli järgmised kriteeriumid. 
·                        
Euroopa oluliste majandus-
ja ühiskondlike probleemide käsitlemine ning Euroopa 2020. aasta
tegevuskava elluviimisele kaasaaitamine;
·                        
ühtimine ja kooskõla nii
EL-i asjakohaste poliitikavaldkondadega kui ka raamprogrammi Horisont 2020 ja
programmi „Erasmus kõigile“ algatustega; 
·                        
investeeringute hankimise
võime ja ettevõtlussektori pikaajaline osalus ning asjaomaste toodete turu
olemasolu või võime luua uusi turge;
·                        
võime avaldada püsivat ja
süsteemset mõju, mida mõõdetakse uute ettevõtlike haritud inimeste, uute
tehnoloogiate ja uute ettevõtete põhjal;
·                        
võime koondada kriitiliseks
massiks maailmatasemel teaduse, hariduse ja uuendustegevuse sidusrühmad, mis
muidu koos ei tegutseks;
·                        
vajadus kasutada
erialadevahelist käsitlusviisi ja töötada välja uut tüüpi erialadevahelisi
õppeprogramme;
·                        
võime kaotada olulisi
puudujääke uuendustegevuses, nagu Euroopa paradoksi probleem, st et on valdkondi,
milles Euroopal on tugev teadusbaas, kuid mille uuendustegevuse tulemused on
kehvad.
EIT projektis ja laiema
sidusrühma esitatud teemade hindamine näitas selgelt, et mõju, mida teadmis- ja
innovaatikakogukonna asutamine võiks avaldada, on erinev. Seetõttu jäeti mitu
teemat täielikult kõrvale ning osa neist täpsustati, et need vastaksid paremini
asjaomase valdkonna eripäradele nii Euroopa kui ka maailma kontekstis. 
Uue teadmis- ja
innovaatikakogukonna asutamisega on võimalik luua enim lisaväärtust olemasolevatele
meetmetele ning anda uuendustegevusele tõeline tõuge järgmistes
teemavaldkondades: 
·                        
lisaväärtusega tootmine;
·                        
tulevikutoit – säästev
tarneahel alates ressurssidest kuni tarbijateni;
·                        
uuendustegevus tervislike
eluviiside ja aktiivse vananemise jaoks;
·                        
toorained – säästev
uurimine, kaevandamine, töötlemine, ringlussevõtt ja asendamine;
·                        
arukad turvalised
ühiskonnad; 
·                        
linnaline liikuvus. 
Täpsem
teave iga teema kohta on esitatud dokumendi lõpus asuvatel teabelehtedel[3]. 
Nende
teemade alusel on EIT-l õigus otsustada ise tulevase teadmis- ja
innovaatikakogukonna valikuprotsessi üle. Teadmis- ja innovaatikakogukondade tulevaste konkursikutsete edukus
sõltub suurel määral selgetest juhistest ootuste ja nõuete kohta ning
tähtajast, mis taotlejatele antakse, et nad jõuaksid enne pakkumise esitamist end
nii õiguslikult kui ka rahaliselt organiseerida. Teadmis- ja innovaatikakogukonnad valitakse EIT määruses määratletud
üksikasjalike kriteeriumide alusel, mille üldpõhimõteteks on tipptasemel
saavutused ja uuendusvõimekusele orienteeritus. Iga väljavalitud teadmis- ja
innovaatikakogukond peab näitama, kuidas ta tekitab asjaomases valdkonnas
suurimat mõju, ja tõestama oma strateegia jätkusuutlikkust. 
Arvestades 2014. ja 2018. aastaks kavandatud kahte
teadmis- ja innovaatikakogukondade valikukonkurssi, määrati teemad kindlaks esimese
etapi jaoks. Pidades silmas vajadust kasutada uute teadmis- ja
innovaatikakogukondade asutamisel järk-järgulist lähenemisviisi, võeti esimese
kolme teema valikul aluseks valdkonna arengutase, võimalik ühiskondlik ja
majanduslik mõju ning võime tekitada teiste programmidega sünergiat. Need
teemad on: 
·                        
uuendustegevus tervislike
eluviiside ja aktiivsena vananemise jaoks;
·                        
toorained – säästev
uurimine, kaevandamine, töötlemine, ringlussevõtt ja asendamine;
·                        
tulevikutoit – säästev
tarneahel alates ressurssidest kuni tarbijateni; 
Teise, 2018. aasta etapi puhul kaalutakse
ülejäänud teemasid (linnaline liikuvus, lisaväärtusega tootmine ja arukad
turvalised ühiskonnad), võttes seejuures arvesse tulevikus ilmneda võivaid uusi
ja ettenägematuid probleeme. 
EIT
·                        
valmistab õigeks ajaks ette teadmis- ja
innovaatikakogukondade teise, 2014. aastal toimuva etapi valikumenetluse
ning pärast raamprogrammi Horisont 2020 (sealhulgas selle konkreetse programmi ja
EIT) hindamist kolmanda, 2018. aastal toimuva etapi valikuprotseduuri;
·                        
tagab, et tulevaste teadmis- ja
innovaatikakogukondade valikumenetluse raamtingimused soodustavad optimaalse
tulemuse saavutamist, andes selleks selged juhised nõuete ja menetluste kohta
ning pakkumise esitajatele piisavalt aega partnerluse korraldamiseks.

2.2.                
EIT mõju suurendamine 

Innovatsiooni soodustamine kogu liidus 
Esialgses etapis keskendus EIT peamiselt
teadmis- ja innovaatikakogukondade loomisele. Ehkki olemasolevate tippkeskuste
edendamine on EIT konkreetne eesmärk, tuleb EIT-l tagada, et ta tegevus oleks
kasulik ka liidu nendes valdkondades, mis teadmis- ja innovaatikakogukondadega
otseselt seotud ei ole. Seepärast on EIT jaoks väga oluline edendada aktiivselt
heade tavade levitamist teadmiste kolmnurga lõimimise nimel, et kujundada ühist
innovatsiooni ja teadmiste jagamise kultuuri. 
EIT-l tuleb tulevikus tegutseda selle nimel,
et muuta teadmis- ja innovaatikakogukonna kogemused mõistetavaks ja ülekantavaks
ning kujundada sellest kontseptsioon, millest võetaks eeskuju nii Euroopas kui
ka mujal. Heade tavade väljaselgitamise, analüüsimise ja jagamisega ning
teadmis- ja innovaatikakogukondade uute juhtimis- ja rahastamismudelitega püüab
EIT tagada, et EIT ning teadmis- ja innovaatikakogukondade tekitatud teadmisi
levitataks ning kasutataks inimeste ja institutsioonide huvides, sealhulgas
nende huvides, kes teadmis- ja innovaatikakogukondades otseselt ei osale. 
EIT võib täita otsustavat osa teadmis- ja
innovaatikakogukondade erinevate käsitlusviiside ühendamisel ning teha nii, et
neid saaks kanda edasi ka valdkondadesse, mille innovatsioonivõime on väike ja
mis muidu EIT kogemusi kasutada ei saaks. Niisuguse abistava tegevusega
kiirendatakse tänu EIT kasulikele kogemustele nimetatud valdkondade
innovatsioonivõime arengut. Kõnealuse tegevuse tulusus võib olla väga suur,
sest selle aluseks on teadmis- ja innovaatikakogukondade töö. 
Peamised õppimist soodustavad EIT tasandi
tegurid on järgmised: innovatsioonist lähtuvad teadusuuringud uute ettevõtete
ja ärimudelite loomiseks, intellektuaalomandi haldamine ja selle jagamise uus
käsitlusviis, ettevõtlus ja mitut eriala hõlmava hariduse uued lõimitud vormid
ning uuenduslikud juhtimis- ja rahastamismudelid, mis tuginevad avatud
innovatsiooni ja ametiasutuste kaasamise põhimõttele. See võimaldab EIT-l olla
teistele eeskujuks ja Euroopa innovatsioonimaastiku teerajaja ning saada
rahvusvaheliselt tunnustatud innovatsiooniasutuseks.
Talentide soodustamine ja
ligimeelitamine 
Andekad inimesed on eduka innovatsiooni süda.
EIT üks esmaseid ülesandeid on anda andekatele inimestele võimalus kasutada
täielikult ära oma potentsiaal ning luua nende viljakaks tegutsemiseks soodne
keskkond. Niisuguseid keskkondi loob EIT teadmis- ja innovaatikakogukondade kaudu,
kuid tal tuleb neid täiendada strateegiatega, mille abil meelitada ligi ja
kaasata parimaid talente väljastpoolt teadmis- ja innovaatikakogukondi. 
Seetõttu kehtestab EIT konkreetse inimesi
käsitleva kava, et tagada väljastpoolt ühispaiknemiskeskusi pärit talentide –
kõikide tasandite üliõpilaste, teadlaste, õpetajate ja ettevõtjate – täielik
seotus algatusega. Niisugune kava annab väljastpoolt teadmis- ja
innovaatikakogukondi pärit parimatele talentidele ühelt poolt võimaluse saada
kasu ühispaiknemiskeskustes loodud innovatsioonikeskkondadest, kuid teiselt
poolt ka stiimulid kasutada täielikult ära teadmisi ja oskusteavet, mida nad on
saanud teadmis- ja innovaatikakogukondadega mitteseotud valdkondades.
Tavaliselt võib selles küsimuses täita olulist osa EIT sihtasutus. 
EIT etendab konkreetset rolli ka väljastpoolt
ELi pärit talentide ligimeelitamises. Usaldusväärse kaubamärgi ja oluliste
rahvusvaheliste partneritega soodsate strateegiliste sidemete loomise abil võib
EIT muuta teadmis- ja innovaatikakogukondade partnerid ligitõmbavamaks. EIT
peaks tihedas koostöös teadmis- ja innovaatikakogukondadega töötama välja
jõulise rahvusvahelise strateegia, et selgitada välja asjaomased kontaktisikud
ja võimalikud partnerid ning looma nendega sidemed. Seda arvestades peaksid EIT
ning teadmis- ja innovaatikakogukonnad kasutama täielikult ära ELi asjaomaseid
programme, nagu programm „Erasmus kõigile“ ja Marie Curie nimeline meede.
Lisaks saab EIT soodustada teadmiste jagamist, juhendamist ja võrgustike
loomist, julgustades looma EIT vilistlaste võrgustikku. 
EIT püüab leida andekaid inimesi ja
suuepäraseid ideid ka muude meetmete abil, näiteks korraldab ideevõistlusi ja
annab välja auhindu kas omaalgatuslikult või koostöös maailma juhtivate
partneritega. 
EIT
·                        
kehtestab tihedas koostöös teadmis- ja
innovaatikakogukondadega kava („EIT kaaslased”), mis võimaldab EList ja mujalt
pärit väga andekatel inimestel osaleda teatud ajal teadmis- ja
innovaatikakogukonna ühispaiknemiskeskuste tegevuses, millest saavad kasu mõlemad
pooled; 
·                        
loob veebipõhise vahendi või kohandab
olemasolevat vahendit vastavalt vajadustele, et tagada platvorm teadmiste
jagamiseks ning EITga seotud võrgustike loomiseks; 
·                        
kujundab ja toetab toimivat ja tugevat EIT ning
teadmis- ja innovaatikakogukondade haridus- ja koolitustegevuste vilistlaste
(„EIT vilistlased“) võrgustikku.
·                        
loob süsteemi, mis võimaldab muuta teadmis- ja
innovaatikakogukondade kogemused ja edulood ELi üldisele innovaatikakogukonnale
ja ka teistele kättesaadavaks. Selle raames võidakse luua EIT ning teadmis- ja
innovaatikakogukonna haridus- ja koolitustegevuse õppematerjalide varamu,
millele on kõigil juurdepääs. 

2.3.                
Uued rakendusmehhanismid ja tulemustele suunatud
järelevalve 

Tõhusate tulemuste ja murrangute saavutamiseks
innovatsiooni valdkonnas ning äriringkondade kaasamiseks tuleb EIT-l läbida vastutustundlik
ja arusaadav lihtsustamisprotsess. EIT-l on piisavalt mänguruumi oma
paindlikkuse ärakasutamiseks, et võtta täiendavaid meetmeid lihtsustamiseks. 
EIT kui teadmis- ja innovaatikakogukonna
„investori“ seisukoha järgi on lihtsustamine paindlik protsess, mis on põimitud
EIT tööga ning on tema kui teadmis- ja innovaatikakogukondade toetaja rolli
lahutamatu osa. Selleks püüab ta kohandada, parandada ja ühtlustada oma
järelevalve-, aruandlus- ja rahastamisprotsesse ning otsib pidevalt lihtsamaid
lahendusi, mis aitaksid teadmis- ja innovaatikakogukondadel tulla toime uute
tekkivate vajadustega ja suurendada oma mõju. 
Teadmis- ja innovaatikakogukonnad annavad väga
hea võimaluse innovatsiooni rahastamise ja juhtimise uute käsitlusviiside
katsetamiseks. Teadmis- ja innovaatikakogukondade eksperimentide ja kogemuste
kaudu rakendab EIT lihtsustamiskava niisugustes valdkondades nagu lepingulised
kohustused, lihtsustatud aruandlus, ühekordsed maksed ja kindlad määrad. 
Komisjon jälgib hoolikalt, kas EIT suudab
kooskõlas omaenda lihtsustamiskavaga rakendada teadmis- ja
innovaatikakogukondade rahastamises ja juhtimises võimalikult lihtsaid
kokkuleppeid ja põhimõtteid. Saadud kogemusi – sealhulgas ebaõnnestumisi –
jagatakse tulevaste teadmis- ja innovaatikakogukondade, ELi programmide ja
raamprogrammi Horisont 2020 projektidega.
Komisjon on
suurendanud oma jõupingutusi EIT toetamisel tulemustele suunatud kindla ja
tugeva järelevalvesüsteemi loomisel. See järelevalvesüsteem tagab EIT ning
teadmis- ja innovaatikakogukondade täieliku aruandluskohustuse, vahendite
kvaliteedi ja osalemise raamprogrammi Horisont 2020 prioriteetide saavutamisel
ning pakub samal ajal teadmis- ja innovaatikakogukondadele äritegevuses
piisaval määral paindlikkust. See võimaldab EIT-l arendada välja oskuse koguda
ja analüüsida teadmis- ja innovaatikakogukonna tulemusi, mõõta EIT
tulemuslikkust oma eesmärkide täitmisel ning võrrelda EIT-d ning teadmis- ja
innovaatikakogukondi parimate Euroopa ja rahvusvaheliste tavade taustal.
Süsteem luuakse paindlikul viisil ja vajadusel kohandatakse seda vastavalt EIT
ning teadmis- ja innovaatikakogukondade tegevusalade arengule ja suurenevale
arvule. Järgides sõltumatu välishindamise soovitusi ja raamprogrammi Horisont
2020 üldisi järelevalvesätteid on komisjon teinud koos EIT ning teadmis- ja
innovaatikakogukondadega ettepaneku luua tulemustele suunatud EIT
tulemuslikkuse järelevalve süsteem, mis käsitleb nelja tegevustasandit. 
·                        
Raamprogrammi Horisont 2020 tasand: regulaarne järelevalve EIT ning teadmis- ja innovaatikakogukondade
osalemise üle raamprogrammi Horisont 2020 eesmärkide saavutamisel.
·                        
EIT tasand: EIT kui
tõhusa ja tulemusliku ELi institutsiooni tulemuslikkuse hindamine. Mõõtmise
aluseks on teadmis- ja innovaatikakogukondadele antav toetus, tema teavitus-,
levitamis- ja rahvusvahelise tegevuse intensiivsus ja ulatus, lihtsustatud menetluste
rakendamise võime.
·                        
Teadmis- ja innovaatikakogukondade vaheline
tasand: järelevalve kõikide teadmis- ja
innovaatikakogukondade osalemise üle eraldiseisvas mehhanismis (nt EIT
tulemustabelis) kindlaksmääratud strateegiliste eesmärkide saavutamisel. 
·                        
Teadmis- ja innovaatikakogukonna tasand: iga teadmis- ja innovaatikakogukonna tulemuslikkuse järelevalve kogukonna
äriplaanis sätestatud konkreetsete eesmärkide ja tulemuslikkuse põhinäitajate
alusel. Teadmis- ja innovaatikakogukondadel on erinevad ärimudelid ja turud
ning seega ka erinevad tööstusliku tulemuslikkuse põhinäitajad, millel on
keskne roll iga teadmis- ja innovaatikakogukonna edukal haldamisel.
EIT 
·                        
koostab lihtsustamiskava, mis sisaldab muu
hulgas edukuse hindamise näitajaid, ning annab iga-aastase tegevusaruande kaudu
komisjonile ülevaate selle rakendamise tulemuslikkuse kohta; tagab, et lihtsustamismudeleid
levitataks kogu ELis ja et neist teavitataks ka teisi ELi algatusi;
·                        
loob koostöös komisjoni ning teadmis- ja
innovaatikakogukondadega täieliku süsteemi, et jälgida EIT osalemist
raamprogrammis Horisont 2020, EIT mõju, mis avaldub tema oma tegevuste ning
teadmis- ja innovaatikakogukondade tegevuste kaudu, ning teadmis- ja
innovaatikakogukondade tulemusi. EIT annab kõikidest järelevalvetegevustest aru
iga-aastases tegevusaruandes.

3.                      
Tõhus otsuste tegemine ja töökorraldus

EIT juhtimisstruktuur hõlmab teadmis- ja
innovaatikakogukondade alt üles käsitlusviisi ning EIT tasandi strateegilisi
suuniseid. Seetõttu peavad EIT otsuste tegemise aluseks olema tõeliselt
strateegilised põhimõtted, tõhusad rakendusmehhanismid ning teadmiste
kolmnurgas osalejate süsteemne kaasamine kogu Euroopast. 
EIT juhtimismudel on tõestanud oma üldist
väärtust. Algetapil saadud kogemused näitavad, et EIT otsustus- ja
rakendusmehhanismide tõhusust on siiski võimalik suurendada. Strateegiliste
otsuste tegemise eest vastutava EIT juhatuse ja rakendamise eest vastutava EIT
peakorteri vaheline suhe tuleb täpsemalt määratleda ja seda tuleb tõhusamaks
muuta. EIT peakorteril tuleb määrata kindlaks olulised valdkonnad, mille raames
EIT peaks teadmis- ja innovaatikakogukondi toetama, et saavutada tasakaal
toetamise ja järelevalve vahel. Juhatusel tuleb tagada, et strateegilistes
otsustes võetaks asjakohaselt arvesse teadmis- ja innovaatikakogukondade ning
üldise innovaatikakogukonna kogemusi. 

3.1.                
EIT otsuste tegemise lihtsustamine ja selgemaks
muutmine 

EIT juhatus määrab kindaks EIT strateegilise
suuna ja teadmis- ja innovaatikakogukondade raamtingimused ning loob EIT
liikmete kaudu sidemed valdkonna sidusrühmadega. EIT ärimeelse käsitlusviisi
kohaselt peab otsuste tegemine toimuma tõhusalt, kiiresti ja sihipäraselt. 
Määravateks teguriteks on sealjuures juhatuse
suurus ja koosseis ning menetluskord. Põhimõte, et juhatusse kuuluvad
sõltumatud liikmed ja vähesed teadmis- ja innovaatikakogukondi esindavad
valitud liikmed, on tõestanud oma väärtust ning võimaldab koguda
eksperditeadmisi kogu teadmiste kolmnurgast. Esialgne mudel, mille kohaselt kuulus
juhatusse 18 valitud liiget, kellele hiljem lisandus veel neli teadmis- ja
innovaatikakogukonna esindajat, osutus piiratuks. Juhatuse liikmete arvu vähendamine
muudab otsuste tegemise tõhusamaks ja vähendab halduskulusid. Tõhusust aitab
suurendada ka see, kui EIT juhatus keskendub uuesti oma kesksele rollile –
strateegilisele juhtimisele. Sidusust ELi muude algatustega saab parandada
sisutihedamate konsultatsioonide abil Euroopa Komisjoniga EIT kolmeaastase
tööprogrammi üle. Teave EIT ja teadmis- ja innovatsioonikogukondade kohta EIT
kolmeaastases tööprogrammis võimaldab hinnata ja tagada täiendavust programmi
Horisont 2020 muude osade ning muude liidu poliitiliste strateegiate ja
vahenditega. Kõik need muudatused on lisatud strateegilise innovatsioonikavaga
kaasnevasse muudetud EIT määrusesse. 
EIT juhatuse otsuseid rakendab EIT peakorter
EIT tegevuse eest vastutava direktori juhtimisel. Seda tehes peegeldab
peakorter EIT ning teadmis- ja innovaatikakogukondade tulemustele suunatud
olemust ning on menetluskorra lihtsustamise peamine tõukejõud. Samal ajal
parandab EIT peakorter võimet töötada süsteemselt läbi teadmis- ja
innovaatikakogukondadest saadud teadmisi ning muuta need üldise
innovaatikakogukonna huvides kättesaadavaks. Aja jooksul kujuneb EIT
peakorterist rikkalik heade tavade varamu ning poliitikakujundajate jaoks
väärtuslikke teadmisi omav partner. 
Andekate spetsialistide ligimeelitamine ja hoidmine
on EIT peakorteri jaoks keeruline ülesanne. Tagamaks EIT haldusaparaadile
parima ande ja oskustega spetsialistid, koostab ta selge personalistrateegia,
mis hõlmab muu hulgas ka muid võimalusi kui ainult otsene töösuhe – näiteks
lähetust ja ajutist töösuhet – ning millega edendatakse pidevat töötajate ja
praktikantide vahetamist nii ELi kui ka kogu maailma väljapaistvate
innovatsiooni-, teadus- ja haridusasutustega. 
EIT
·                        
tagab arukale personalistrateegiale toetudes –
mis hõlmab muu hulgas institutsioonisiseste ja -väliste eksperditeadmiste
süsteemset kasutamist – ning sisejuhtimise korra abil EIT kui institutsiooni
kujunemise innovaatilise juhtimise eeskujuks; 
·                        
võtab konkreetseid meetmeid, et edendada avatuse
ja läbipaistvuse kultuuri. 

3.2.                
Investeerimine teadmis- ja
innovaatikakogukondadesse: EIT ning teadmis- ja innovaatikakogukondade sidemed

EIT ning teadmis- ja innovaatikakogukondade
vahelised sidemed ei taga mitte ainult raamistikku nimetatud kogukondade
tulemuslikuks tööks, vaid on ka vastastikuse õppimise aluseks ning võimaldavad
täita EIT-l innovaatiliste mudelite katsetaja rolli. Selleks et luua teadmis-
ja innovaatikakogukondadele asjakohased raamtingimused, tuleb EIT-l anda neile
protsessi kõikidel tasanditel selged ja sidusad juhised, mis ei tohi aga samal
ajal olla liialt piiravad. EIT peakorteri ning teadmis- ja
innovaatikakogukondade vahelised sidemed peavad olema süsteemsed ja
usaldusväärsed, et saavutada suurim tõhusus. Sellele peavad kaasa aitama nii
EIT ning teadmis- ja innovaatikakogukondade vahelised lepingulised suhted kui
ka EIT peakorteri organisatsiooniline korraldus. 
Piirdumata pelgalt juhtimisrolliga, muudab EIT
peakorter oma tööülesanded optimaalseks, et tagada seeläbi teadmis- ja
innovaatikakogukondade parimad võimalikud tulemused ning muuta head tulemused
laiemalt kättesaadavaks. Tõhusust on võimalik suurendada pigem arvukate
tsentraliseeritud teenuste ja ülesannetega kui iga teadmis- ja
innovaatikakogukonna tasandil eraldi. Ehkki nende tegevusvaldkonnad on
erinevad, on paljud elemendid valdkondadevahelise olemusega ja just seal saab
EIT luua reaalset lisaväärtust. Tänu teadmiste levitaja rollile võib EIT
peakorter saada teabe edastajaks ja leidlikuks vahendajaks ning edendada
näiteks teadmis- ja innovaatikakogukondade vahelisi vahetusi ja vastastikust
õppimist, hõlbustada sidemeid EIT institutsioonide ja teiste tähtsamate
organisatsioonidega, nagu Majanduskoostöö ja Arengu Organisatsioon (OECD), või
käsitleda konkreetseid valdkondadevahelisi teemasid, nagu nõustamine
intellektuaalomandi küsimustes, tehno- ja teadmussiire, võrdlemine parimate
rahvusvaheliste tavadega või tuleviku-uuringute korraldamine ja prognoosimine,
et selgitada välja EIT ning teadmis- ja innovaatikakogukondade tulevased
suunad. EIT ning teadmis- ja innovaatikakogukonnad peaksid koos otsustama,
millises valdkonnas neid ülesandeid kõige tõhusamalt täita saab. Selleks on
väga oluline, et EIT ning teadmis- ja innovaatikakogukonnad kehtestaksid püsivad
mehhanismid süsteemseks koostööks valdkondadevahelistes küsimustes. 
EIT
·                        
tagab ootuste, kohustuste ja vastutuse kohta
selged ja sidusad juhised kogu teadmis- ja innovaatikakogukonna elutsükli
vältel; 
·                        
arendab tihedas koostöös teadmis- ja
innovaatikakogukondadega EIT peakorteri võimet hõlbustada teadmis- ja
innovaatikakogukondade vahelist vahetust ja õppimist; 
·                        
osutab teadmis- ja innovaatikakogukondadele
horisontaalsetes küsimustes mitmesuguseid teenuseid, kui nende abil on võimalik
suurendada tõhusust, ning rakendab samal eesmärgil ka muid äriühingute
põhimõtteid. 

3.3.                
Sidusrühmade kaasamine 

Aktiivne koostöö teiste algatustega ja
üksteiselt õppimine peaksid olema EIT uute innovatsioonimudelite katsetamise
alustalaks. EIT-l tuleb seega kasutada ära häid tavasid ja välisekspertide
teadmisi, et saada innovatsiooni eeskujuks, mille poole ta püüdleb. Seetõttu
tuleb juhatusel otsuste tegemisel võtta arvesse kohapealsete novaatorite
kogemusi ja vajadusi ning ka laiemat Euroopa raamistikku. Avatuse ja
välisekspertide kaasamise kultuur võimaldab EIT-l edendada aktiivselt uuenduste
omaksvõtmist ja kasutamist ühiskonnas üldiselt. 
Selleks teeb EIT vahetut koostööd
liikmesriikide ja teiste innovatsiooniahela sidusrühmadega ning loob
kasutegureid mõlema poole jaoks. Niisuguse dialoogi ja koostöö süsteemsemaks
muutmiseks oleks sobiv vahend EIT sidusrühmade foorum, mis koondaks sidusrühmi
valdkondadevaheliste probleemide käsitlemiseks ning hõlbustaks kahepoolset ja
interaktiivset suhtlust. Sidusrühmadeks on riiklike ja piirkondlike asutuste
esindajad, ettevõtjad ning kõrgharidus- ja teadusasutused,
klasterorganisatsioonid ja nendest moodustatud huvirühmad ning ka muud
huvitatud isikud teadmiste kolmnurgast. Sidusrühmade foorumi korraldamine on
lisatud strateegilise innovatsioonikavaga kaasnevasse muudetud EIT määrusesse. 
Peale selle aitab sisutihe konsulteerimine
teiste ELi institutsioonidega, eriti komisjoni asjaomaste teenistustega, alates
protsessi algetapist maksimeerida sünergiat teiste ELi algatustega ja
vastastikust õppimist. 
EIT 
·                        
loob korrapäraselt kohtuva EIT sidusrühmade
foorumi, et hõlbustada suhtlemist kogu teadmiste kolmnurga innovaatikakogukonna
ning riiklike ja piirkondlike ametiasutustega ning üksteiselt õppimist.
Osalejatevahelist suhtlust aitab veelgi enam soodustada veebipõhine platvorm; 
·                        
kasutab sihipäraselt ülikoolide, ettevõtjate ja
teadusorganisatsioonide ning klasterorganisatsioonide ühendusi teadmiste
vahetuse ja tulemustest teavitamise platvormina;
·                        
loob mehhanismi, et edendada EIT / teadmis- ja
innovaatikakogukondade ning teiste ELi algatuste vahelist sünergiat, näiteks
korraldab EIT, teadmis- ja innovaatikakogukondade ja Euroopa Komisjoni
asjaomaste teenistuste iga-aastaseid kohtumisi. 

4.                      
Rahaliste vajaduste prognoos ja rahastamisallikad
ajavahemikus 2014–2020
4.1.                
Aruka rahastamise mudeli kohandamine teadmis- ja
innovaatikakogukondadele 

EIT töötas välja ainulaadse rahastamismudeli:,
mille aluseks on ühised tugevused ning väljapaistvate organisatsioonide
rahalised vahendid; EIT rahastamissüsteem toimib kui katalüsaator, mis
võimendab ja koondab mitmesuguste avaliku ja erasektori partnerite eraldatavaid
täiendavaid rahalisi vahendeid. Selle põhimõtte kohaselt tagab EIT teadmis- ja
innovaatikakogukondade rahalistest vahenditest keskmiselt kuni 25% ning
ülejäänud 75%, peaks tulema mujalt kui EIT-lt. See hõlmab teadmis- ja innovaatikakogukondade
partnerite tulusid ja vahendeid, kuid ka avaliku sektori poolset rahastamist
riiklikul, piirkondlikul ja ELi tasandil, eriti praegustest ja tulevastest
struktuurifondidest ning teadusuuringute ja innovatsiooni raamprogrammi raames.
Viimasel juhul taotlevad teadmis- ja innovaatikakogukonnad (või mõned nende
partnerid) rahastamist programmide asjaomaste reeglite kohaselt ja teiste
taotlejatega võrdsetel alustel. Teadmis- ja innovaatikakogukondade partnerite
makstav osa ei põhine tavapärasel kaasrahastamise nõudel, vaid on
eeltingimuseks, et osaleda olemasolevates organisatsioonides, ning kujutab
endast nende rahalist kohustust teadmis- ja innovaatikakogukonna suhtes.
Niisugune alt üles käsitlusviis tagab teadmis- ja innovaatikakogukondade partnerite
innuka osaluse, suurendab investeeringuid ning soodustab teadmis- ja
innovaatikakogukondade partnerite ja teiste struktuurilisi ja
organisatsioonilisi muutusi. Esimestest teadmis- ja innovaatikakogukondadest
saadud kogemus näitab, et tööstus on võtnud endale teadmis- ja
innovaatikakogukondade äriplaanide rakendamise rahastamiskohustuse ning
tööstuspartnerite panus teadmis- ja innovaatikakogukondade eelarvesse moodustab
20–30% teadmis- ja innovaatikakogukonna aastaeelarvest. Peale selle on teadmis-
ja innovaatikakogukonnad suutnud ühitada ja koondada täiendavaid riiklikke
rahastamisvooge, mis ei oleks muidu olnud kättesaadavad (näiteks on Saksamaa
valitsus otsustanud usaldada haridusalgatuse „Software Campus” (Tarkvaralinnak)
haldamise kogukonnale ICT Labs, kusjuures selle eelarve on 50 miljonit eurot 5
aasta jooksul, mis tuleb nii avaliku kui ka erasektori allikatest). 
EIT rahastamine on ette nähtud ainult „teadmis-
ja innovaatikakogukonna lisaväärtust loovate tegevusalade“ jaoks, mis
võimaldavad teadmiste kolmnurgaga (haridus, teadus ja innovatsioon) seotud põhimõtete
ja partnerite lõimimist nii teadmis- ja innovaatikakogukonna sees kui ka nende
vahel vastavalt teadmis- ja innovaatikakogukonna äriplaanis sätestatud
eesmärkidele ja prioriteetidele. See hõlmab eriti kogukondade haridus-,
ettevõtlus- ja ettevõtete asutamise projekte, mis suurendab olemasolevatesse
meetmetesse (nt käimasolevad teadusuuringute projektid) tehtavaid
investeeringuid. EIT vahenditest rahastatakse ka teadmis- ja innovaatikakogukondade
haldamist, juhtimist ja kooskõlastustegevust. 
Teadmis- ja innovaatikakogukonnad läbivad erinevad
arenguetapid, millele neil kuluvad eelarvest erineva suurusega summad, enne kui
nad saavutavad nö täiskiiruse. Teadmis- ja innovaatikakogukonna rahaliste
vahendite kasutamise võime on alguses üsna väike, kuid see suureneb järgmistel
aastatel oluliselt. 
Pärast loomisetappi, mis kestab kaks aastat,
suureneb teadmis- ja innovaatikakogukondade eelarvealane suutlikkus järsult
ning nad suudavad üsna lühikese ajaga kaasata märkimisväärsel hulgal
olemasolevate ja uute partnerite vahendeid. Et saavutada piisav kriitiline mass
ja mõju Euroopa tasandil, on täiskiirusel tegutseva teadmis- ja
innovaatikakogukonna aastaeelarve olenevalt tema strateegiast, partnerlusest ja
turupotentsiaalist 250–450 miljonit eurot. 
Ehkki teadmis- ja innovaatikakogukonnad ei saa
kunagi EITst rahaliselt täiesti sõltumatuks, julgustatakse neid keskpikas
plaanis saama jätkusuutlikuks, s.o vähendama oma sõltuvust EIT rahastamisest,
et nad muutuksid tugevamaks ja areneksid. EIT eraldab ka edaspidi vahendeid
teadmis- ja innovaatikakogukonna teatavate lisaväärtust loova tegevusalade
jaoks, mille puhul EIT teenib oma investeeringult olulist kasu, näiteks
hariduse, ettevõtte rajamise, ühispaiknemise, teavitus- ja levitustegevuse jaoks.
Praegu rahastab EIT teadmis- ja
innovaatikakogukondi üksnes toetuste kaudu. Järgmises mitmeaastases
finantsraamistikus (ajavahemikuks 2014–2020) võidakse võla- ja
omakapitaliinstrumendi raames luua uued rahastamismehhanismid. Teadmis- ja
innovaatikakogukondade investorina jälgib EIT neid muutusi hoolikalt, julgustab
teadmis- ja innovaatikakogukondi neid täielikult kasutama ning hõlbustab ja
koordineerib vajaduse korral kogukondade juurdepääsu vahenditele.

4.2.                
EIT eelarvevajadused 

EIT vajab ajavahemikus 2014–2020 teadmis- ja
innovaatikakogukondade jaoks 3,1 miljardit eurot ja sellel vajadusel on kolm
põhikomponenti: kolme tegutseva teadmis- ja innovaatikakogukonna tugevdamine,
järk-järguline liikumine uute, vastavalt 2014. ja 2018. aastal loodavate
teadmis- ja innovaatikakogukondade asutamise suunas ning levitamis- ja teavitustegevus
ning halduskulud. 
Ligikaudu 1,69 miljardit eurot (53,15 % EIT
kogueelarvest) on ette nähtud teadmis- ja innovaatikakogukondadele, mille kohta
tehti otsus 2009. aastal ja mis liiguvad täiskiirusel, 1,01 miljardit eurot
(31,81 %) on ette nähtud teises etapis loodavatele teadmis- ja
innovaatikakogukondadele (need on sellel ajal loomis- ja arenguetapis) ning 259,75
miljonit eurot (8,16 %) kolmandas etapis loodavatele teadmis- ja
innovaatikakogukondadele.
Seega on EIT eelarves kavandatud ajavahemikus
2014–2020 teadmis- ja innovaatikakogukondadele 2,9 miljardit eurot (93,13 % EIT
eelarvest ajavahemikus 2014-2020). EIT mõjusa finantsvõimenduse abil hangivad
teadmis- ja innovaatikakogukonnad muudest avalikest ja erasektori allikatest
prognooside kohaselt 8,890 miljardit eurot. 
EIT osaleb ka paljudes levitamis- ja teavitustegevustes,
nagu EIT stipendiumiprogramm, ning see suurendab märkimisväärselt tema töö mõju
kogu Euroopas. Paljud valdkondadevahelised toetus- ja järelevalveteenused
loovad teadmis- ja innovaatikakogukonna tegevusele lisaväärtust ja tulu. Selle
tegevuse rakendamisel ja arendamisel tuleb EIT-l järgida strateegiat, mille
eesmärgiks on suurem tõhusus, st väikese vaevaga suurima mõju saavutamine.
Niisuguse tegevuse elluviimiseks kulub EIT eelarvest ligikaudu 141,76 miljonit
eurot (4, 4%).
Kui EIT tahab saada avatud uuendustegevust ja
lihtsustamist käsitlevate uute mudelite valdkonna teerajajaks, peaks seda
kajastama ka tema halduspõhimõtted. EIT peakorter peab olema õhuke
organisatsioon, mis järgib strateegilist käsitlusviisi ja püüab seega võimaluse
korral kasutada alati eksperditeadmisi, kuid ei loo selleks tarbetuid
ulatuslikke ja püsivaid struktuure. Halduskulud, mis koosnevad personali-,
juhtimis-, infrastruktuuri- ja tegevuskuludest, ei moodusta aja jooksul EIT
eelarvest rohkem kui 2,4%. Osa halduskuludest kannab asukohariik Ungari, mis
annab kuni 2030. aastani büroopinnad tasuta ning eraldab kuni
2015. aasta lõpuni igal aastal 1,5 miljonit eurot personalikuludeks. Selle
alusel on halduskulud aastatel 2014–2020 ligikaudu 77 miljonit eurot. 
Joonis 3. Eelarvevajaduste jaotumine
Kulude täpne jaotus on esitatud finantsselgituses,
mis on lisatud EIT määruse muutmise ettepanekule.
EITd rahastatakse järgmise mitmeaastase
finantsraamistiku ajal peamiselt raamprogrammi Horisont 2020 vahenditest ning
selleks on ette nähtud 2,8 miljardit eurot. Peale selle saab EIT umbes 2,5%
ulatuses EIT kogueelarvest toetust Norralt, Islandilt ja Liechtensteinilt, mis
on Euroopa Majanduspiirkonna otsuse kohaselt osalevad riigid.
Teabeleht 1: Lisaväärtusega tootmine
1.                      
PROBLEEM
Üks peamisi probleeme, mis Euroopa
innovatsioonikavas esile toodi ja mida tuleb käsitleda ka raamprogrammis
Horisont 2020, on ELi liikmesriikide konkurentsivõime maailmaturul.
Probleem eriti terav tootmissektoris.
Euroopa riikide
tootmissektor on suure surve all: Euroopa tootmisettevõtteid mõjutab järjest
enam konkurents muude arenenud majandusega riikidega, väikeste kuludega
tootmine arenguriikides ja tooraine nappus. Peale selle põhjustavad
tootmissektoris muutusi veel mitu tegurit: uued turu ja ühiskondlikud
vajadused, teaduse ja tehnoloogia kiire areng ning keskkonna- ja säästliku
tootmise nõuded.
Üks võimalik lahendus nendele probleemidele
oleks suure väärtusega (või lisaväärtusega) tootmine. See käsitlusviis kujutab
endast terviklikku süsteemi, mis katab kogu kaupade ja toodete/teenuste
tootmistsüklit, turustamist ja olelusringi lõpus kõrvaldamist ning loob seega
tarbijast/kasutajast lähtuva uuendusliku süsteemi. Selle asemel, et
konkureerida hinna alusel, loovad lisaväärtusega tootjad väärtust uuenduslike
toodete ja teenuste kaudu, rakendades protsessi täiustamise põhimõtteid,
saavutades kaubamärgi laialdase tuntuse ja/või aidates kaasa säästvale
ühiskonnale[4].
Tootmissektori
majanduslik, sotsiaalne ja keskkonnaalane tähtsus on väga suur. 2010. aastal moodustas tootmissektor ELi SKPst 15,4% ja seal oli
üle 33 miljoni töökoha[5].
Kui arvestada ka elektritoomist, ehitust ja nendega seotud äriteenuseid, siis
on selleks näitajaks 37%. Samal ajal moodustas tootmissektori osa Euroopas
tekitatud jäätmetest 25%, kasvuhoonegaasidest 23% ning lämmastikoksiididest
26%.
Seda arvestades on täiesti selge, et kogu
tootmissektori üldeesmärk peab olema Euroopa konkurentsivõime parandamine
maailmaturul ning säästvamate ja keskkonnahoidlikumate tootmisprotsesside
arendamine.
2.                      
ASJAKOHASUS JA MÕJU
Lisaväärtusega tootmise teadmis- ja
innovaatikakogukond aitab täita raamprogrammi Horisont 2020 eesmärke tootmise ja töötlemise täiustamise kaudu ning selle konkreetset
eesmärki muuta praegused tööstuslikud tootmismeetodid teadmistepõhisemaks,
säästvamaks, vähese süsinikdioksiidiheitega ja sektoriülesemaks tootmis- ja
töötlemistehnoloogiaks, et saavutada uuenduslikumaid tooteid, protsesse ja
teenuseid.
Ta suudab
hankida investeeringuid ja saavutada ärisektori pikaajalise osaluse ning laiendada praegusi turge ja luua uusi. Tal on eeskätt võimalus
toetada Euroopa tehnoloogiaplatvormi Manufuture strateegiliste teadusuuringute
kavas kindlaksmääratud meetmeid:
·                        
lisaväärtusega toodete ja teenuste arendamine;
·                        
uute ärimudelite väljatöötamine;
·                        
täiustatud tootmistehniliste protsesside
arendamine;
·                        
uued arenevad tootmisteadused ja tehnoloogiad;
·                        
praeguste teadusuuringute ja haridusinfrastruktuuri
muutmine, et toetada maailmatasemel tootmist.
Uute toodete,
teenuste, ärimudelite ja tootmisprotsesside arendamise toetamisel tuleb rõhku
panna säästvusele ning parandada selleks ressursi- ja energiatõhusust,
suurendada võimalikult palju head keskkonnamõju ning aidata kaasa ka hea
majandusliku ja ühiskondliku mõju suurendamisele. Niisugune säästev
käsitlusviis eeldab energia- ja ressursitõhusaid protsesse ja seadmeid ning
taastuvenergia allikate kasutamist ja/või arukat energiamajandust, mis aitab
kokkuvõttes vähendada jäätmeid ja heiteid. Aidates muuta tootmist
säästvamaks, ressursitõhusamaks ja konkurentsivõimelisemaks, saab teadmis- ja
innovaatikakogukond tekitada muutusi tööstusharu ja tarbijate käitumises ja
avaldada süsteemset mõju.
Lisaväärtusega
tootmise teadmis- ja innovaatikakogukond võib täita olulist rolli ka piirkondlikul
tasandil ja mõjutada seda. Teadmis- ja
innovaatikakogukonna peamised piirkondliku tasandi ülesanded oleksid järgmised:
kohaliku mõju ja koostöösidemetega omavahel ühendatud piirkondlike klastrite
loomise edendamine, võimekuse arendamine kõrgetasemelise tootmistehnoloogia
valdkonnas ning tipptasemel tootmistehnoloogia väljatöötamine. Sellega seoses tuleks
pöörata eritähelepanu vähenevast tootmisvõimsusest enam mõjutatud piirkondadele
ja VKEdele.
Eeltoodud
eesmärkide saavutamise peamisi kitsaskohti on piisava kvalifikatsiooni ja
vajalikul hulgal kvalifitseeritud tööjõu puudumine. Teadmis- ja
innovaatikakogukond täidab seega väga olulist osa selle valdkonna hariduse
kujundamisel. Oskuste vajajate ja haridusasutustega tihedamate sidemete loomise
kaudu edendaks teadmis- ja innovaatikakogukond ühiseid kraadiõppeprogramme,
kutsealast kraadiõppejärgset koolitust ja tootmissektori tegelikku olukorda
kajastavate kursuste pakkumist. 
Lisaväärtusega
tootmise teadmis- ja innovaatikakogukonna keskne ülesanne on ka võimekuse
suurendamine. See ei puuduta mitte ainult kvalifitseeritud tööjõu tagamist,
vaid ka võimalust, et teadmis- ja innovaatikakogukond oleks suhtlemise ning erialadevaheliste
oskuste ja pädevuse edendamise keskkond, eriti progressi võimaldava tehnoloogia
kõrgetasemelise töörühma väljapakutud progressi võimaldavate tehnoloogiate
ühendamiseks[6].
Teadmis- ja
innovaatikakogukond saaks selle erialadevahelise sektori raames ühendada eri
osalejaid ja sidusrühmi, sealhulgas väärtusahela eri etappide osalejaid. See
hõlmab ka töötlevat tööstust (nt terase- ja keemiatööstust), mis on vahetult
seotud lisaväärtusega tootmise väärtusahelaga.
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
Eespool
kirjeldatud teadmis- ja innovaatikakogukond täiendaks paljusid muid ELi ning
liikmesriikide ja tööstusühenduste programme. 
Lisaks
eelnimetatud Euroopa tehnoloogiaplatvormile Manufuture saab ta luua sidemeid ka
Euroopa tehnoloogiaplatvormiga, mis käsitleb arukate süsteemide integratsiooni,
ja ühise tehnoloogiaalgatusega, mis käsitleb manussüsteeme. Tuleviku tehaseid
käsitlev avaliku ja erasektori partnerlus ning mitu raamprogrammi oleksid
samuti enesestmõistetavad koostööpartnerid. Teadmis- ja innovaatikakogukond
võtaks arvesse Euroopa tehnoloogiaplatvormi raamistikus kindlaksmääratud
teadustegevuse prioriteete ja tegevuskavasid ning seni ühiste
tehnoloogiaalgatuste, avaliku ja erasektori partnerluste ning raamprogrammi
projektide raames korraldatud teadusuuringuid.
Ta teeks ka
koostööd konkurentsivõime ja uuendustegevuse programmi ökoinnovatsiooni
turustamisprojektidega, mille käigus on saadud kogemusi säästvama tootmise
alal. Neid kogemusi võetakse arvesse raamprogrammis Horisont 2020 seoses
kliimameetmeid, ressursitõhusust ja tooraineid käsitlevate ühiskondlike
probleemidega. Sünergiat võib saavutada ka keskkonnatehnoloogia kontrollimise
pilootprogrammiga, mille eesmärk on edendada kvaliteetseid keskkonnatehnoloogiaid,
pakkudes nende tulemuslikkuse sõltumatut kontrollimist kolmanda isiku poolt.
Lisaväärtusega
tootmise teadmis- ja innovaatikakogukond aitaks luua sünergiat ka Euroopa
Teadusnõukoguga, mida soovitab progressi võimaldava tehnoloogia kõrgetasemeline
töörühm, et edendada teadusuuringute ja innovatsiooni tippvõimekust tehnoloogia
valdkonnas.
Teadmis- ja
innovaatikakogukond täiendaks nimetatud tegevust, sest keskenduks teadmiste
kolmnurga erialadevahelisele tegevusele ja eriti ettevõtlusalasele haridusele.
4.                      
JÄRELDUS
Teadmis- ja innovaatikakogukond, mis keskendub
kõigi tootmissektori sidusrühmade kaasamisele ja eriti asjaomase valdkonna
hariduse ümberkujundamisele, oleks eeltoodud probleemide käsitlemiseks
asjakohane. Ta vastab ka strateegilises innovatsioonikavas sätestatud teadmis-
ja innovaatikakogukonna teema valiku kriteeriumidele:
·                        
ta käsitleb Euroopa jaoks olulisi majandus- ja
ühiskondlikke probleeme (ELi liikmesriikide konkurentsivõime parandamine
maailmaturul ning säästvama ja keskkonnahoidlikuma tootmisprotsessi
arendamisele kaasa aitamine) ning aitab viia ellu Euroopa 2020. aasta aruka
ja jätkusuutliku majanduskasvu strateegiat;
·                        
selle teadmis- ja innovaatikakogukonna sihid
ühtivad raamprogrammis Horisont 2020 kindlaks määratud eesmärkidega ja
täiendavad teisi ELi kõnealuse valdkonna meetmeid;
·                        
ta toetub tugevale tööstussektorile, mida teadmis-
ja innovaatikakogukond ligitõmbavamaks muudab;
·                        
ta pakub võimalusi arendada mitmesuguseid uusi
tooteid, teenuseid ja ärimudeleid ning on eriti sobiv lahendama kiireloomulist
vajadust kvalifitseeritud töötajate järele selles sektoris;
·                        
ta rakendab süsteemset käsitlusviisi ning seega
tuleb tal teha erialadevahelist tööd ja arendada uusi erialaüleseid
haridusvõimalusi; 
·                        
ta ühendab kriitiliseks massiks väärtusahela
väljapaistvad teaduse, innovatsiooni, hariduse ja koolituse sidusrühmad, mis
muidu koos ei tegutseks;
·                        
ta käsitleb Euroopa paradoksi probleemi, sest
kasutab ELi suurt teadusbaasi ning otsib uusi innovaatilisi käsitlusviise, et
tagada konkurentsivõimelisem, säästvam ja ressursitõhusam tootmissektor.
Teabeleht 2: Tulevikutoit – säästev tarneahel
alates ressurssidest kuni tarbijateni
1.                      
PROBLEEM
Üleilmne toiduainete tarneahel seisab silmitsi
keeruliste probleemidega. 
Nõudluse poole
pealt iseloomustab olukorda maailma rahvastiku kasv ja järjest kõrgem
elatustase (eriti uutes tärkava majandusega riikides), mis tekitab nõudluse
mitmekesisema ja kvaliteetse toidu järele, mis omakorda eeldab toidutootmise
laiendamist. Sellest lähtuvalt prognoosis ÜRO, et 2050. aastaks suureneb
vajadus toidu järele 70%[7].
Samal ajal suurendab bioenergia sektori kiire areng veelgi vajadust
toidutootmise protsessi kõrvalsaaduste järele.
Pakkumise poole
pealt suurendab üleilmne kliimamuutus survet toidutootmisele ja toiduga
varustatusele. Peale selle ei ole paljud toidutoomise süsteemid maailmas
jätkusuutlikud. Kui midagi ei muutu, jätkab maailma toidusüsteem keskkonna
kahjustamist ning halvendab maailma võimet toota tulevikus toiduaineid.
Neid probleeme
tuleb käsitleda eeskätt tarbijate hoiakutest ja muredest lähtuvalt, sest
tootmist mõjutavad tarbijad ja turg. Kahe viimase kümnendi jooksul on toidu
tarbimine muutunud oluliselt komplekssemaks. Tarbijad nõuavad taskukohaseid,
mitmekesiseid, kvaliteetseid ja valmis toiduaineid, mis vastaksid nende
maitsele ja vajadustele. Järjest enam muretsetakse mitmesuguste probleemide
pärast alates toiduohutusest ja keskkonnakaitsest kuni eetiliste kaalutlusteni,
nagu õiglase kaubanduse tavad või loomade heaolu, mille tulemusel nõuavad
tarbijarühmad järjest sagedamini poliitilisi meetmeid. Toitumisharjumused
(sealhulgas toidu raiskamine) võivad avaldada tarbijate tervisele ja heaolule
ning esmatootmisele ja keskkonnale suurt mõju. 
Seda keerulist probleemi on käsitletud
raamprogrammis Horisont 2020, milles on määratud kindlaks sektori
ülesanded: tagada ohutu ja kvaliteetse toidu ja biopõhiste toodetega
varustamise kindlus ning bioloogiliste ressursside säästev majandamine ning
seega aidata kaasa nii maaelu kui ka rannikualade arengule ja Euroopa
biopõhiste sektorite konkurentsivõimele, säilitades maismaa- ja
mereökosüsteeme, vähendades sõltuvust fossiilkütustest, leevendades
kliimamuutuse mõju ja sellega kohanedes ning edendades jäätmevaba eluviisi. 
2.                      
ASJAKOHASUS JA MÕJU
Säästva
tarneahela teadmis- ja innovaatikakogukond aitab täita raamprogrammi
Horisont 2020 eesmärke, eriti neid, mis on
määratud kindlaks toiduga kindlustatust, jätkusuutlikku põllumajandust ja
biomajandust käsitlevas osas ühiskondlike probleemide kontekstis. 
See teema on väga
oluline ka majandusliku ja ühiskondliku mõju poolest.
Toiduohutuse ja toiduga kindlustatuse küsimused on tähtsad peaaegu kõigis
majandus- ja ühiskonnasektorites ning vajavad sageli reguleerivaid meetmeid. 
Toidutööstus on
Euroopa suurim tootmissektor ning täidab otsustavat osa Euroopa majanduse
üldisemas arengus. Vaatamata Euroopa toidu- ja joogitööstuse tähtsale rollile
on tema konkurentsivõime väike. Viimase kümne aasta jooksul on tärkava
majandusega riikide, nagu Hiina, India ja Brasiilia konkurentsi tõttu Euroopa
osa maailmaturul vähenenud 25%lt 21%le. Kuna Euroopa toidutööstus suudab
hindade poolest järjest vähem konkurentsi pakkuda, peab ta suutma luua
lisaväärtust ning valmistama selleks tervislikumaid, säästvamaid ja
ressursitõhusamaid tooteid, kui tahab turuosa vähenemise vastupidises suunas
pöörata.
Vaja on midagi
ette võtta, et tagada kliimamuutustele vastupanuvõimeline ja jätkusuutlik
üleilmne toiduainesüsteem ning rahuldada järjest suuremat nõudlust toidu järele
vähese olemasoleva maa ja vähenevate kalavarude kontekstis, kaitsta
looduskeskkonda ning hoida inimeste tervist. 
Selle valdkonna
teadmis- ja innovaatikakogukond keskendub toiduainete tarneahelale. Niisugune
keskpunkt sobib eriti hästi teadmis- ja innovaatikakogukonna tervikliku käsitlusviisiga.
See hõlmab kõigepealt ressursside (väetised jms) kasutuselevõttu, mis toimub
tootmisahela alguses, seejärel toiduainete tootmist, töötlemist, pakendamist ja
turustamist, ning lõpeb tarbijaga, mis võib teadmis- ja innovaatikakogukonna
jaoks olla eraldi eesmärk (toidu raiskamise vähendamine, tervislik toitumine
jms). Eesmärgiks on tagada tõhusam ja tulemuslikum toiduainete tarneahel ning
suurendada selle kõikide osade säästvust ja jälgitavust. 
Toiduainete
tarneahela käsitlemine teadmis- ja innovaatikakogukonna abil annab lisaks
Euroopa mõningate olulisemate majandus- ja ühiskondlike probleemide
lahendamisele ka võimaluse hankida investeeringuid ja saavutada ärisektori
pikaajaline osalus – nimelt uue ja uuendusliku tehnoloogia, protsesside ja
teadmiste kasutuselevõtul, et edendada toiduainete säästvat tootmist,
töötlemist, pakendamist ja turustamist, vähendada jäätmeid ja parandada
toitumist. Tervikliku käsitlusviisi kaudu saab teadmis- ja innovaatikakogukond
mõjutada tööstusharu, et see keskenduks rohkem tarbijale suunatud
uuendustegevusele. Samal ajal on võimalik luua ka uusi ärimudeleid ja
turustrateegiaid, mis keskenduvad tarbijate vajadustele ja trendidele ning
rajanevad suuremale teadlikkusele toiduahelast, mis võib luua tarbijate
huvidele vastavaid uuendusi ja tehnoloogilisi võimalusi ning seega ka uusi
ärivõimalusi.
Selle valdkonna
teadmis- ja innovaatikakogukond on väga oluline, et kaotada kogu toiduainete
tarneahela väga suur killustatus. Ta ühendab kriitiliseks massiks
väärtusahela väljapaistvad teaduse, innovatsiooni, hariduse ja koolituse
sidusrühmad. Ahela kõik lülid – esmasektor, toiduainete tootjad ja töötlejad,
jaemüüjad, toiduteeninduse kanalid ja eriti tarbijad – on tulevaste uuenduste
kontseptsioonis üksteisega lahutamatult seotud. Teadmis- ja innovaatikakogukond
tagab vajaliku süsteemse ja erialadevahelise käsitlusviisi nende
probleemide lahendamiseks. 
Teadmis- ja
innovaatikakogukond loob selles valdkonnas olulist lisaväärtust eelkõige oskuste
ja töötajate puuduse probleemi lahendajana. Praegu tekitab tõenäoliselt
pooltele Euroopa toidu- ja joogitööstuse ettevõtetele probleeme teadus- ja
oskustöötajate vähesus. See takistab asjaomase sektori uuendustegevust.
Teadmis- ja innovaatikakogukond lõimib selle probleemi lahendamiseks hariduse
teiste teadmiste kolmnurga valdkondadega. Samal ajal annab ta võimaluse
stimuleerida uusi haritud ettevõtlikke inimesi, kes suudavad töötada välja
uusi, uuenduslikke tehnoloogiaid ja ärilahendusi. Ettevõtlusele keskendumine on
eriti oluline just toidutööstuses, kus on palju VKEsid.
Asjaomase teadmis-
ja innovaatikakogukonna edukust mõjutav suur risk on seotud peamiselt vajalike
kaasnevate uuendustegevust reguleerivate raamtingimustega, mida teadmis- ja
innovaatikakogukonnad otseselt ei käsitle. Säästvuse edendamiseks kogu
toiduainete tarneahelas on vaja tõenäoliselt muuta õigusakte, et näiteks
toidutootmiskulusid arvesse võtta. Seepärast tuleb teadmis- ja
innovaatikakogukonnal teha nendes küsimustes koostööd ELi ja liikmesriikide
käimasolevate uuendustegevust käsitlevate ja muude programmidega (vt järgmist
osa)
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
EL on selle
teemaga täielikult seotud. Teadmis- ja innovaatikakogukond aitaks lahendada
raamprogrammis Horisont 2020 kindlaks määratud ühiskondlikku probleemi „Toiduga
kindlustatus, jätkusuutlik põllumajandus ja biomajandus”. Ta teeks eeskätt
koostööd põllumajanduse tootlikkust ja jätkusuutlikkust käsitleva Euroopa
innovatsioonipartnerluse raames. Viimases on rõhuasetus kõige eesrindlikumate
teadusuuringute ja praktilise uuendustegevuse ühendamisel, kuid teadmis- ja
innovaatikakogukond täiendaks seda peamiste osalejate, st ettevõtjate ja
tarbijate harimise kaudu. Tegevust on vaja kooskõlastada ka ühise kavandamise
algatusega „Põllumajandus, toiduga kindlustatus ja kliimamuutus”, mis koondab
liikmesriikide teadusuuringute alast tegevust, et lõimida kohanemise,
leevendamise ja toiduga kindlustatuse põhimõtted põllumajandus-, metsandus- ja
maakasutussektori tegevusega. Euroopa Merendus- ja Kalandusfond edendab
kalanduse ja veisviljeluse keskkondlikku ja sotsiaalset jätkusuutlikkust ja
rõhutab seega vajadust uute ettevõtlusoskustega ühendatud tehniliste arenduste
järele nendes valdkondades, mis käiksid käsikäes tarbijate käitumise arenguga;
siin on võimalusi sünergia loomiseks. Tegevust on võimalik kooskõlastada ka
hiljuti alanud ühise kavandamise algatustega „Tervislik toitumisviis
täisväärtuslikuks eluks” ja „Kliimaalaste teadmiste ühendamine Euroopa jaoks”,
kõnealuse teemaga seotud Euroopa tehnoloogiaplatvormidega (eriti Food for
Life platvormiga) ning arvukate seitsmenda raamprogrammi projektidega. Ta
teeks ka koostööd konkurentsivõime ja uuendustegevuse programmi
ökoinnovatsiooni turustamisprojektidega, mille puhul toidu- ja joogitööstus on üks
prioriteetseid valdkondi. Neid kogemusi võetakse arvesse raamprogrammis
Horisont 2020 seoses kliimat ja ressursitõhusust käsitleva ühiskondliku
probleemiga.
Teadmis- ja
innovaatikakogukond täiendaks nimetatud tegevust, sest keskenduks teadmiste
kolmnurga erialadevahelisele tegevusele ja eriti uuenduslikele toodetele ja
teenustele, ettevõtlusalasele haridusele ning tarbijat puudutavatele
probleemidele.
4.                      
JÄRELDUS
Teadmis- ja innovaatikakogukond, mis keskendub
toiduainete tarneahelale, on väga sobiv tegelema eespool nimetatud probleemidega.
Ta vastab ka teadmis- ja innovaatikakogukonna teema valiku kriteeriumidele:
·                        
ta käsitleb olulisi majandus- ja ühiskondlikke
probleeme (vajadust tagada muutustele vastupanuvõimeline ja jätkusuutlik
üleilmne toiduainesüsteem ning rahuldada järjest suuremat nõudlust toidu järele
vähese olemasoleva maa kontekstis, kaitsta looduskeskkonda ning hoida inimeste
tervist) ning aitab täita Euroopa 2020. aasta strateegia kava ja selle
eesmärke seoses kliima, energia, tööhõive, uuendustegevuse ja haridusega;
·                        
teadmis- ja innovaatikakogukonna siht on
raamprogrammi Horisont 2020 eesmärkidega kooskõlas ja täiendab teisi
toidusektorit käsitlevaid ELi programme, eriti põllumajanduse tootlikkust ja
jätkusuutlikkust käsitlevat Euroopa innovatsioonipartnerlust;
·                        
ta suudab hankida investeeringuid ja saavutada
ärisektori pikaajaline osalus ning pakub võimalust luua uusi tooteid ja
teenuseid – nimelt uue ja uuendusliku tehnoloogia, protsesside ja teadmiste
kasutuselevõtul, et edendada toiduainete säästvat tootmist, töötlemist,
pakendamist ja turustamist, vähendada jäätmeid ja edendada paremat toitumist; 
·                        
ta avaldab püsivat ja süsteemset mõju, mida
mõõdetakse uute ettevõtlike haritud inimeste, uute tehnoloogiate ja uute
ettevõtete põhjal. Ta soodustab uue tehnoloogia ning tõhusama ja säästvama
tootmissüsteemi arendamist;
·                        
ta püüab kaotada kogu toiduainete tarneahela suurt
killustatust, soodustab jälgitavust ning ühendab kogu ahela väljapaistvad
teaduse, uuendustegevuse, hariduse ja koolituse sidusrühmad ühtseks
kriitiliseks massiks;
·                        
seega on tal vaja teha erialadevahelist tööd, mis
hõlmab eri teadusharusid, nagu agronoomia, ökoloogia, bioloogia, keemia,
toitumine ja sotsiaalmajandus;
·                        
ta käsitleb Euroopa paradoksi probleemi, sest otsib
uusi innovaatilisi käsitlusviise, et tagada säästvam ja tõhusam tarneahel ning
parandada toiduga kindlustatust.
Teabeleht 3: Uuendustegevus tervislike eluviiside ja
aktiivsena vananemise jaoks
1.                      
PROBLEEM
Tervist, demograafilisi muutusi ja heaolu
peetakse olulisteks ühiskondlikeks küsimusteks ning neid käsitletakse
raamprogrammis Horisont 2020. Nende lahendamisel tuleks
alati püüda parandada igas vanuses Euroopa kodanike elukvaliteeti ning
säilitada tervishoiu- ja sotsiaalhoolekandesüsteemi majanduslik
jätkusuutlikkus, kui arvestada järjest suuremaid kulusid, vähenevat
inimressurssi ja kodanike ootusi saada parimaid võimalikke raviteenuseid.
Tervishoiu- ja sotsiaalhoolekandesektoris on
arvukalt probleeme, mis on üksteisega tihedalt seotud. Need on väga erinevad:
kroonilised haigused (südame-veresoonkonnahaigused, vähk, diabeet), sealhulgas
ülekaalulisus ja rasvumine, nakkushaigused (HIV/AIDS, tuberkuloos) ja
neurodegeneratiivsed haigused (millega seonduvat halvendab vananev rahvastik),
aga ka sotsiaalne tõrjutus, vähenev heaolu, patsientide järjest suurenev
sõltumine hooldusasutustest ja kodusest hooldusest ning sage kokkupuude
keskkonnateguritega, mille pikaajaline tervisemõju ei ole teada. Peale selle takistavad uute avastuste, toodete ja teenuste
kasutamisele ja rakendamisele seatavad tõkked nendele probleemidele tõhusalt
reageerimast.
Probleemide lahendamise eesmärgiks on
raamprogrammi Horisont 2020 kohaselt kõikide inimeste parema tervise,
elukvaliteedi ja üldise heaolu tagamine teadus- ja uuendustegevuse toetamise
kaudu. Sellesisulise tegevusega tahetakse hoida tervist ja edendada tervislikke
eluviise kogu meie eluajal, ennetada haigusi, parandada meie oskusi ravida
haigusi ja puuet ning nendega toime tulla, toetada aktiivsena vananemist ning
aidata kaasa jätkusuutliku ja tõhusa hooldussektori saavutamisele.
2.                      
ASJAKOHASUS JA MÕJU
Teadmis- ja
innovaatikakogukond, mis käsitleb tervislikke eluviise ja aktiivsena
vananemist, aitab täita raamprogrammi Horisont 2020 eesmärke, mis on määratud kindlaks ühiskondliku probleemi „Tervishoid, demograafilised
muutused ja heaolu” raames. 
See
teemavaldkond on ühiskonda ja üldsust käsitleva poliitika seisukohast väga
tähtis. Tervislike eluviiside ja aktiivsena vananemise
küsimused on olulised meie elu ja ühiskonna peaaegu kõigis valdkondades ning vajavad
sageli reguleerivaid meetmeid. Tervishoiu- ja sotsiaalhoolekandesektor on
otsustava tähtsusega ka sotsiaalmajanduslikust seisukohast, sest see on üks
sektoreid, millele kulub enim raha (nii avaliku kui ka erasektori vahendid)[8], ning ta ei paku uuendusvõimalusi
mitte ainult majanduses ja tehnoloogiavaldkonnas, vaid ka sotsiaalvaldkonnas.
Sotsiaalmajanduslikku
tähtsust rõhutab ka asjaolu, et usaldusväärne ravimisektor ning hästi
väljatöötatud tervishoiu- ja sotsiaalhoolekandesüsteem, mis annavad tööd miljonitele
inimestele kogu ELis, on Euroopa jaoks kasulikud. Kõnealune sektor on ka üks
suurimaid kõrgtehnoloogia tootjaid ELis. Nende valdkondade majanduskasvu võime
on väga suur, sest vananeva ühiskonnaga kaasneb suur nõudlus hooldus- ja
iseseisvaks eluks vajalike toodete ja teenuste järele.
Mängu tulevad ka
muud sektorid, näiteks turism. Vananev rahvastik koosneb suures osas
põlvkonnast, kes on harjunud reisima ja soovib jätkuvalt reisida ning nõuab
head kvaliteeti. See tingib kasvava vajaduse kättesaadavate teenuste järele
(transport, hotellid, meelelahutus jne). Paremini kättesaadavad turismiteenused
võivad suurendada kogu sektori konkurentsivõimet ja edendada vananeva
rahvastiku ulatuslikumat kaasamist. 
ELi jaoks on
kasulik ka selle valdkonna maailmatasemel teadus- ja haridustegevus. Paljudes ELi liikmesriikides on olemas tipptasemel teadusuuringute
infrastruktuur ja institutsioonid, mis on ligitõmbavaks teguriks, et kaasata
sektor EIT kavandatavasse tegevusse.
Kogu Euroopas esineb tervislike eluviisidega
seotud probleeme. Teadmis- ja innovaatikakogukonna pakutavad lahendused
eeldavad tipptasemel ning mitut eriala ja sektorit hõlmavate meeskondade
tihedat koostööd teadmiste kolmnurga kõigi sektorite (teadus-, ettevõtlus-
ja haridusringkonnad) osalejatega. Kõnealune teadmis- ja
innovaatikakogukond looks lisaväärtust sellega, et ühendaks uuendus- ja
kõrgharidusalase tegevuse olemasoleva tipptasemel teadusbaasiga. Sellega
pöörab ta eritähelepanu kõrghariduse õppekavadele, uute oskuste arendamisele
(nt tehnoloogia arenguks aga ka vanurite hoolduseks vajalikud oskused), ettevõtlusega
seotud tahkude edendamisele, selles valdkonnas ettevõtliku tööjõu ning uute
toodete ja teenuste arengu toetamisele ning olemasolevate väärtusahelate
tugevdamisele või koguni uute loomisele. Teadmis- ja innovaatikakogukonna
abil loodavad tooted ja teenused ei piirdu pelgalt tehnoloogiliste
rakendustega (nt rakendused, mille abil töödelda, kodeerida, standardida ja
tõlgendada andmeid niisugustes valdkondades nagu vähktõbi või südame-veresoonkonnahaigused,
või riskihindamise ja varase avastamise vahendid), vaid võivad tekitada ka uute
käsitlusviisidega sotsiaalseid uuendusi, mis parandavad näiteks
elustiili juhtimist ja toitumist ning soodustavad aktiivset eluviisi ja
iseseisvat elu eakatesõbralikus keskkonnas või majanduslikult jätkusuutlike
hooldussüsteemide säilitamist. 
Euroopa tervishoiu- ja
sotsiaalhoolekandesüsteemide süsteemsetele tahkudele keskendumise ja aktiivsena
vananemise toetamise kaudu edendaks asjaomane teadmis- ja innovaatikakogukond
tihedamat koostööd suurte ja konkreetsele valdkonnale keskendunud väiksemate
ettevõtete vahel, et parandada teadmiste jagamist. Lisaks looks see teadmis- ja
innovaatikakogukond valdkonnale lisaväärtust uuenduslike kohaliku tasandi
partnerluste abil, mis on teenuste sektoris eriti tähtis. 
Tänu teadmiste kolmnurga terviklikule
käsitlusviisile oleks tervislikke eluviise ja aktiivsena vananemist käsitlev
teadmis- ja innovaatikakogukond Euroopa paradoksi olulisim lahendust
soodustav tegur, sest looks teadusuuringute valdkonnas ELi
väljapaistvale seisundile lisaväärtust ja edendaks seeläbi uuenduslike toodete
ja teenuste ning uute ärivõimaluste ja turgude teket. 
Asjaomase teadmis- ja innovaatikakogukonna
edukust mõjutavad olulised riskid on seotud peamiselt vajalike kaasnevate
uuendustegevust ja poliitikavaldkonda reguleerivate raamtingimustega, mis
võivad eeldada mõningaid mugandusi, kuid mida teadmis- ja innovaatikakogukond
otseselt ei püüa käsitleda[9].
Seepärast tuleb teadmis- ja innovaatikakogukonnal teha nendes küsimustes
koostööd ELi ja liikmesriikide käimasolevate uuendustegevuse ja muude
programmide raames (vt järgmist osa). 
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
Tervishoiu ja
aktiivsena vananemisega seotud teemasid toetavad paljud ELi programmid.
Niisugused programmid hõlmavad peale tervishoiusektori veel mitut
poliitikavaldkonda, nagu majandus, julgeolek ja keskkond. Seepärast aitavad nad
kaudselt täita Euroopa 2020. aasta strateegia eesmärke, mis on seotud teadus-
ja arendustegevuse ning innovatsiooni, tööhõivega ja sotsiaalse kaasatusega. 
Tervislike
eluviiside ja aktiivsena vananemise teadmis- ja innovaatikakogukond teeb
tihedat koostööd aktiivsena ja tervena vananemist käsitleva Euroopa
innovatsioonipartnerluse katseprojektiga. Ta võtab arvesse Euroopa
innovatsioonipartnerluse strateegilises innovatsioonikavas esitatud
konkreetseid meetmeid ja aitab täita selle eesmärke. Ta täiendab valdkonda
peamiste osalejate harimise ja koolitamise kaudu ning tagab ka ainulaadse
struktureeritud praktikute võrgu, millel on head võimalused määrata kindlaks
raamtingimused ja selgitada välja sektorit mõjutavate poliitikavaldkondade ning
reguleerimis- ja standardimisküsimuste parimad tavad. Euroopa
innovatsioonipartnerluse raames saab asjaomane teadmis- ja innovaatikakogukond
aidata täita ka e-tervise juhtiva turu algatust, mille eesmärk on mõjutada
turgu poliitiliste vahendite abil (standardimine, sertimissüsteemid ja
riigihanked), et luua uuenduslikke e-tervise lahendusi.
Tegevust kooskõlastatakse
ka ühise kavandamise algatusega, mis käsitleb Alzheimeri ja teiste
neurodegeneratiivsete haiguste teadusliku uurimise edendamist, ning ühise
kavandamise algatusega „Rohkem aastaid, parem elu – demograafiliste muutuste
võimalused ja väljakutsed”. Asjaomane teadmis- ja innovaatikakogukond võib
kiirendada ja soodustada nende ühise kavandamise algatuste raames ühendatud
liikmesriikide väljapaistvate teadusuuringute tulemuste kasutuselevõtmist,
vähendades sellega innovatsiooni valdkonna killustatust. 
Teadmis- ja
innovaatikakogukond arvestab olulisel määral ja kasutab teadusuuringute
tähtsamaid tulemusi, mis on saavutatud innovatiivsete ravimite ühise
tehnoloogiaalgatuse ning seitsmenda raamprogrammi selleteemaliste arvukate
teadusprojektide (nagu tervisealaste teadusuuringute programm või info- ja
kommunikatsioonitehnoloogia (IKT) alased teadusuuringud tervise ja vananemise
kohta) raames, et edendada parimate ettevõtlustalentide abil tehnosiiret ja
tehnoloogia turustamist. Ta teeb koostööd ka intelligentset elukeskkonda
käsitleva ühisprogrammiga ning konkurentsivõime ja uuendustegevuse
raamprogrammiga.
Kokkuvõtteks võib
öelda, et teadmis- ja innovaatikakogukond täiendaks neid programme, sest
keskenduks teadmiste kolmnurga erialadevahelisele tegevusele ja eriti
uuenduslikele toodetele ja teenustele ning ettevõtlusalasele haridusele.
4.                      
JÄRELDUS
Teadmis- ja innovaatikakogukond, mis käsitleb
tervislike eluviiside ja aktiivsena vananemisega seotud üldisi probleeme,
vastab teadmis- ja innovaatikakogukonna teema valiku kriteeriumidele:
·                        
ta käsitleb olulisi majandus- ja ühiskondlikku
probleemi (elukestev tervis ja heaolu kõigile, säilitades majanduslikult
jätkusuutlikud hoolekandesüsteemid) ning aitab täita Euroopa 2020. aasta
strateegia kava ja selle eesmärke tööhõive, innovatsiooni, hariduse ja
sotsiaalse kaasatuse alal.
·                        
teadmis- ja innovaatikakogukonna sihid ühtivad
raamprogrammis Horisont 2020 kindlaks määratud eesmärkidega ja täiendavad teisi
ELi tervishoiu ja sotsiaalhoolekande valdkonna meetmeid, eriti aktiivsena ja
tervena vananemist käsitlevat Euroopa innovatsioonipartnerlust; 
·                        
ta toetub tugevale teadusbaasile ja
tööstussektorile, mida teadmis- ja innovaatikakogukond ligitõmbavamaks muudab. Ta
suudab hankida ärisektori investeeringuid ja saavutada nende pikaajalise
osaluse ning pakub võimalusi mitmesuguste uute toodete ja teenuste arendamiseks;
·                         
ta käsitleb Euroopa paradoksi probleemi, sest
kasutab ELi tugevat teadusbaasi ning otsib uuenduslikke käsitlusviise, et
parandada Euroopa kodanike elukvaliteeti ning säilitada tervishoiu- ja
sotsiaalhoolekandesüsteemide majanduslikku jätkusuutlikkust;
·                        
ta avaldab püsivat ja süsteemset mõju, mida
mõõdetakse uute ettevõtlike haritud inimeste, uute tehnoloogiate ja uute
ettevõtete põhjal. Ta soodustab uue tehnoloogia arengut ja sotsiaalseid
uuendusi;
·                        
ta püüab kaotada tervishoiu- ja
sotsiaalhoolekandesektori suurt killustatust ning ühendab kogu sektori
väljapaistvad teaduse, uuendustegevuse, hariduse ja koolituse sidusrühmad
ühtseks kriitiliseks massiks;
·                        
ta rakendab süsteemset käsitlusviisi ja peab seega
tegema erialadevahelist tööd, mis hõlmab mitut teadusharu, nagu meditsiin,
bioloogia, psühholoogia, majandus, sotsioloogia, demograafia ning info- ja
kommunikatsioonitehnoloogia.
Teabeleht 4: Toorained[10] – säästev uurimine,
kaevandamine, töötlemine, ringlussevõtt ja asendamine
1.                      
PROBLEEM
Tänapäeva ühiskond sõltub täielikult
juurdepääsust toormele. Juurdepääs soodsa hinnaga materjalidele on ELi
majanduse tulemusliku toimimise jaoks hädavajalik. Kuna ammenduvad loodusvarad
vähenevad, rahvastik kasvab ning arenguriigid tarbivad järjest enam,
avaldatakse Maa toorainetele ja loodusvaradele järjest suuremat survet. Need on
mõned tegurid, mis põhjustavad prognooside kohaselt järgmistel aastakümnetel
loodusvarade tarbimise kasvu.
Nagu on rõhutatud ressursitõhususe
tegevuskavas ja raamprogrammis Horisont 2020, peaksime püüdma tagada Euroopa
majanduse jaoks ja meie heaolu säilitamiseks vajalike toorainete
kättesaadavuse, ning saavutada samal ajal ressursitõhusa majanduse, mis vastaks
kasvava rahvastiku vajadustele planeedi seatud ökoloogilistes raamides. 
2.                      
ASJAKOHASUS JA MÕJU
See teema on majandusliku
ja ühiskondliku mõju poolest väga oluline. Toorained on maailmamajanduse ja
elukvaliteedi seisukohast elulise tähtsusega ning ressursitõhususe suurendamine
on Euroopa majanduskasvu ja töökohtade tagamise peamine tegur. See aitab luua
häid majandusvõimalusi, parandada tootlikkust, vähendada kulusid ning
suurendada konkurentsivõimet.
Kuna ELil on
olemas suurepärane teadusbaas ja tippkeskused, saaks selles prioriteetses
valdkonnas nimetatud küsimuses palju rohkem ära teha.
Teadmis- ja innovaatikakogukond oleks selleks väga asjakohane.
Võttes arvesse teisi ELi programme, võiks
asjaomane teadmis- ja innovaatikakogukond keskenduda niisuguse eksperditeadmiste
keskuse kujundamisele, mis käsitleks akadeemilist, tehnilist ja praktilist
haridust ning teadusuuringuid säästliku lahtise, allmaa- ja veealuse
kaevandamise, materjalimajanduse, ringlussevõtu tehnoloogia, materjali
asendamise ning geopoliitilise toorainetega kaubitsemise valdkonnas. See
tegutseks Euroopa asjaomaste teemadega tegelevate tippkeskuste vahendaja ja
arvelduskojana ning juhiks teadusprogrammi, mis on ELi tootmissektori jaoks
strateegilise tähtsusega. Et täita seda eesmärki, saavutada meetmete
võimalikult suur mõju ja vältida kattumist ELi tegevustega (sealhulgas tooraineid
käsitleva Euroopa innovatsioonipartnerlusega), tagab teadmis- ja
innovaatikakogukond maa ja mere uurimise, kaevandamise, töötlemise, kogumise ja
ringlussevõtu tehnoloogiliselt innovaatiliste katsemeetmete (nt näidistehased) jaoks
vajaliku täienduse inimkapitali valdkonnas (st koolitus, haridus). Esialgu
võiks see teadmis- ja innovaatikakogukond püüda saada tehnoloogiavaldkonna
teerajajaks ja arendada selleks katse- ning näidisprojekte, mis võiks hõlmata
näiteks majanduslikult ligitõmbavaid ja jätkusuutlikke alternatiivmaterjale,
mis on ELi jaoks strateegilise tähtsusega. Seejärel saab ta edendada säästva
kaevandamise ja töötlemise, materjalimajanduse, ringlussevõtu tehnoloogia ja
materjali asendamise valdkonnas olemasolevate turgude avardamist ja uute
loomist. Vajalik on hinnata mõju ja töötada välja uuenduslikud ja
kulutõhusad kohanemis- ja riskiennetusmeetmed väga tundlike elukeskkondade
jaoks, nagu Arktika.
Asjaomane teadmis- ja innovaatikakogukond on
väga tähtis, et üle saada tehnoloogia puudumise barjäärist. Tehnilisi uuendusi
on vaja selleks, et arendada täiendavaid tehnilisi lahendusi, mis võiksid muuta
traditsioonilise mineraal- ja toorainete väärtusahela struktuuri. Tegemist on
valdkonnaga, kus on vaja töötada ka uute protsesside arendamise nimel, et
optimeerida ja turustada olemasolevaid teadmisi. Teadmis- ja
innovaatikakogukonna ettevõtlusalane käsitlusviis oleks selle probleemi
lahendamiseks väga asjakohane.
Toorainete teadmis- ja innovaatikakogukond
looks lisaväärtust ka selle kaudu, et aitaks parandada sektori võrgustike
loomise võimalusi, mis on praegu piiratud. Kuna selle teemaga seotud
teadusuuringute valdkondi ei saa ühitada, siis see tähendab, et teadlastel on
vähe võimalusi kohtuda teise teadusharu esindajatega ning saada kasu viljakast
ideede vahetusest ja koostööst, mis on vajalik kulutõhusate vähese süsinikdioksiidiheitega
keskkonnahoidlike lahenduste edendamiseks. Teadmis- ja innovaatikakogukond
võimaldab luua võrgustikke, mis ühendavad teadmiste kolmnurga kolme poole
väärtusahelate sidusrühmi, ning aitaks seda probleemi lahendada. Ta annab
võimaluse parandada oskusteabe, tehno- ja teadmussiiret ning tagaks
teadlastele, üliõpilastele ja ettevõtjatele vajalikud teadmised ja oskused, et
luua uuenduslikke lahendusi ja muuta need uuteks ärivõimalusteks.
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
ELi seisukoha järgi on see valdkond üks
teravamaid probleeme. Teadmis- ja innovaatikakogukond aitaks lahendada
raamprogrammis Horisont 2020 kindlaks määratud ühiskondlikku probleemi, seoses toorainete
tarnimise ja ressursitõhususega. Ta aitaks ellu viia tooraineid käsitlevat Euroopa
innovatsioonipartnerlust. Tooraineid käsitlev Euroopa
innovatsioonipartnerlus loob üldraamistiku, et hõlbustada pakkumisest ja
nõudlusest lähtuvate olemasolevate teadusuuringute ning innovatsioonivahendite
ja meetmete kooskõlastamist ja sünergia loomist nende vahel. See hõlmab
tehnoloogiakeskseid tegevusi, ent ka raamtingimuste kindlaksmääramist ja
sektorit mõjutavate poliitikavaldkondade ning reguleerimis- ja
standardimisküsimuste parimate tavade väljaselgitamist. Asjaomane
teadmis- ja innovaatikakogukond täiendaks valdkonda peamiste osalejate harimise
ja koolitamise kaudu ning tagaks ka ainulaadse praktikute struktureeritud võrgu. See looks kindla aluse muude Euroopa
innovatsioonipartnerluse raames rakendatavate innovatsiooniga seotud meetmete
toetamiseks ja selle edukuse tagamiseks on inimkapital hädavajalik. Peale selle
on sel hea võimalus toetada Euroopa innovatsioonipartnerlust raamtingimuste
kindlaksmääramisel ja sektorit mõjutavate poliitikavaldkondade ning
reguleerimis- ja standardimisküsimuste parimate tavade väljaselgitamisel. Teadmis-
ja innovaatikakogukond arvestab olulisel määral tulemusi, mis on saavutatud
mitmes seitsmenda raamprogrammi asjaomast teemat käsitlevas teadusprojektis,
eriti neis, mida rahastatakse nanoteadusi, nanotehnoloogiat, materjale ja uut
tootmistehnoloogiat käsitlevas raamistikus, ning keskkonnaprojektides. 
Ta teeks ka
koostööd konkurentsivõime ja uuendustegevuse programmi ökoinnovatsiooni
turustamisprojektidega, mille puhul ringlussevõtt on üks prioriteetseid
valdkondi. Neid kogemusi võetakse arvesse raamprogrammis Horisont 2020 seoses kliimameetmeid,
ressursitõhusust ja toorainete jätkusuutlikku tarnimist käsitlevate
ühiskondlike probleemidega.
Asjaomane teadmis-
ja innovaatikakogukond täiendaks neid programme, sest keskenduks teadmiste
kolmnurga erialadevahelisele tegevusele ja eriti uuenduslikele toodetele ja
teenustele ning ettevõtlusalasele haridusele. 
4.                      
JÄRELDUS
Teadmis- ja innovaatikakogukond oleks eespool
nimetatud probleemide lahendamiseks väga sobiv. Ta vastab ka strateegilises
innovatsioonikavas sätestatud teadmis- ja innovaatikakogukonna teema valiku
kriteeriumidele:
·                        
ta käsitleb Euroopa olulisi majandus- ja
ühiskondlikke probleeme (vajadus töötada välja uuenduslikud lahendused
toorainete kulutõhusa, vähese süsinikdioksiidiheitega ja keskkonnahoidliku
uurimise, kaevandamise, töötlemise ja ringlussevõtu jaoks) ning aitab täita
Euroopa 2020. aasta tegevuskava ja selle eesmärke kliima, energia,
tööhõive, innovatsiooni ja hariduse alal;
·                        
teadmis- ja innovaatikakogukonna siht on kooskõlas
raamprogrammi Horisont 2020 eesmärkidega ja täiendab teisi toorainet
käsitlevaid ELi programme, eriti tooraineid käsitlevat Euroopa
innovatsioonipartnerlust;
·                        
ta suudab hankida ärisektori investeeringuid ning
pakub võimalusi mitmesuguste uute toodete ja teenuste tekkeks säästva
kaevandamise ja töötlemise, materjalimajanduse, ringlussevõtu tehnoloogia ja
materjalide asendamise valdkonnas; 
·                        
ta avaldab püsivat ja süsteemset mõju, mida
mõõdetakse uute ettevõtlike haritud inimeste, uute tehnoloogiate ja uute
ettevõtete põhjal. Ta pakub võimalusi luua sotsiaalseid väärtusi, tehes
jõupingutusi toote kogu elutsükli jätkusuutlikkuse eesmärgi nimel, milleks on
toorainete tõhusam kasutamine ning nende tulemuslik ringlussevõtt ja
taastamine;
·                        
ta hõlmab tugevat hariduslikku osa, mis puudub
teistes programmides, ning koondab väljapaistvad teadus- ja
innovatsiooniringkondade sidusrühmad kriitiliseks massiks; 
·                        
tal tuleb teha erialadevahelist tööd, mis hõlmab
erinevaid teadusharusid, nagu geoloogia, majandus, keskkonnateadused, keemia ja
mehaanika, ning mitut tööstusvaldkonda (ehitus, autotööstus, lennu- ja
kosmosetööstus, masinad ja seadmed ning taastuvenergia);
·                        
ta käsitleb Euroopa paradoksi probleemi, sest
Euroopal on selles valdkonnas tugev teadusbaas, kuid kehvad tulemused. Ta pakub
uuendusvõimalusi säästva kaevandamise ja materjalimajanduse valdkonnas.
Asendamine ja ringlussevõtt võivad soodustada uute toodete ja teenuste loomise
ning tarneahela käsitlusviiside kaudu sektori muutusi ja suurendada investeeringuid.
Teabeleht 5: Arukad turvalised ühiskonnad
1.                      
PROBLEEM 
Üks raamprogrammis Horisont 2020 käsitletavaid
põhiprobleeme on vajadus saavutada turvaline Euroopa ühiskond, arvestades
järjest kasvavat üleilmset sõltuvust üksteisest ja üleminekut
digitaalühiskonnale. 
Tänapäeval seisavad ühiskonnad vastamisi
suurte julgeolekuprobleemidega, mis muutuvad järjest ulatuslikumaks ja
keerulisemaks. Probleeme tekitavad mitmesugused tegurid alates organiseeritud
kuritegevusest ja terrorismist kuni piiriülese ebaseadusliku tegevuse ning
inimtegevusest tingitud ja loodusõnnetusteni, mis seavad ohtu meie ühiskonna
alustalad ja kõigutavad neid. Küberrünnakud ja privaatsuse rikkumised seavad
ohtu kogu Interneti ja sellel põhinevate teenuste toimimise. Toetamaks ELi
poliitilist tegevust nende probleemide lahendamisel, on vaja võtta meetmeid, et
saavutada julgeolekusektoris uuendusi. Eriti on vaja rakendada meetmeid, et
kasutada turvaprobleemide lahendamiseks ära info- ja
kommunikatsioonitehnoloogiate ja nendega seotud teenuste pakutavaid võimalusi.
Eesmärgiks on kaotada lüngad Euroopa julgeolekuvaldkonnas ning töötada selleks
välja ja võtta kasutusele uuenduslikke IKT lahendusi, mis aitavad võidelda
raske ja organiseeritud kuritegevuse (sh küberkuritegevus) ning terrorismi
vastu, neid ennetada ja nende mõju leevendada, samuti tugevdada meie välise
maa- ja merepiiri haldust ning olla vastupidavam loodus- ja inimtegevusest
tingitud õnnetuste suhtes, nagu metsatulekahjud, maavärinad, üleujutused ja
tormid. See eesmärk hõlmab ka IKT-tehnoloogiate, seadmete ja teenuste
väljatöötamist küberrünnakute ja IKT infrastruktuuri häirete ennetamiseks,
nendega toimetulekuks ja nendest taastumiseks, internetis usalduse ja
turvalisuse loomist ning eraelu puutumatuse, identiteedi ja isikuandmete
kaitsmist. Tegemist on läbiva prioriteediga ning seega tuleb eesmärkide
saavutamisel arvestada eetikat, eraelu puutumatust ja kodanike põhiõigusi.
2.                      
ASJAKOHASUS JA MÕJU
Turvalisus on poliitika ja sotsiaalmajanduslikust
seisukohast väga tähtis. Avaliku korra vaatepunktist
võib ükskõik millise ühiskonna piisava turvalisuse tagamist pidada niisuguse
keskkonna eeltingimuseks, milles üksikisikud ja ettevõtted on motiveeritud oma
tegevust ellu viima. Ühtse digitaalse turu laienemine sõltub eeskätt kasutaja
kindlustundest tehingu turvalisuse, tema andmete tervikluse ning eraelu puutumatuse
ja identiteedi kaitse suhtes. Üleilmse terrorismiga seotud asjaolud ning
järjest suuremad inim- ja varakahjud inimtegevusest tingitud ja loodusõnnetuste
tagajärjel on viimastel aastatel suurendanud kõnealuse valdkonna tähtsust
poliitikas.
Peale selle, et need probleemid valmistavad muret
üldsusele, on see valdkond oluline ka sotsiaalmajanduslikust seisukohast.
Hinnanguliselt oli 2009. aastal turvalahenduste (välja arvatud
kaitsevaldkond) maailmaturu väärtus 45 miljardit eurot ning prognooside kohaselt
tõuseb see 2020. aastaks 87 miljardi euroni (keskmine aastane kasv on üle
6%)[11].
See sektor annab kogu maailmas tööd ligikaudu 250 000 ja Euroopas
ligikaudu 50 000 inimesele. Kui vaadata kaudset tööhõivet, siis ELi
turvateenuste turul töötab rohkem kui 1,7 miljonit eraturvatöötajat[12]. Kui rääkida lisaks
infotehnoloogia turvalisust käsitleva turu suurusele selle kuludest, siis
mõningad hinnangud näitasid, et maailma küberkuritegevuse otsene aastakulu on
350 miljardit eurot ja ELis ligikaudu 80 miljardit eurot. 
Aruka turvalise ühiskonna teadmis- ja
innovaatikakogukond suudab hankida ärisektori investeeringuid ja saavutada
nende pikaajalise osaluse ning laiendada oma toodete
ja teenuste olemasolevaid turge ning luua uusi. Teadmis- ja
innovaatikakogukonna raamistikus võiksid ärisektorit ahvatleda turuvõimalused,
mis tekivad seoses IKT-toodete ja teenustega, mis toetavad muu hulgas arukamaid
lahendusi kuritegevuse ennetamiseks, rangemaid turvanõudeid
e-identifitseerimise ja e-autentimise näol, paremini korraldatud piirid ja
hoiatussüsteemid oluliste infrastruktuuride paremaks kaitsmiseks.
Turvatehnoloogiate läbiva iseloomu tõttu mõjutavad selle teadmis- ja
innovaatikakogukonna tegevused mitte ainult IKT turvasektorit, vaid ka kogu IKT
vahendite ja juurdepääsuseadmete tootjate ja teenusepakkujate turgu. 
Teadmis- ja innovaatikakogukond võib
uuendustegevuse tervikliku käsitlusviisi ja sotsiaalsete uuenduste edendamise
võimaluste abil turvalisuse ühiskondlikku mõõdet veelgi suurendada. Turvalisuse
valdkonna teadmis- ja innovaatikakogukond toetub tugevale teadusbaasile ning
suudab ühendada haridus- ja uuendustegevuse valdkonna sidusrühmi, mis muidu ei
ühineks, et arendada ühiskonna turvalisuse probleemide lahendamiseks ja
kodanike heaolu edendamiseks uusi teadmisi, põhimõtteid, ärimudeleid,
käsitlusviise ja strateegiaid. Eesmärgiks on, et need teadmis- ja
innovaatikakogukonna raames arendatud uued ja uuenduslikud tooted, teenused,
protsessid, mudelid ja käsitlusviisid aitaksid saavutada turvalisema Euroopa
ühiskonna, kus kodanikud (sealhulgas ka kaitsetumad isikud) saaksid ennast oma
igapäevaelus kindlalt tunda. Tähelepanu võiks pöörata üksikisikute eraelu
puutumatuse kaitsele, laste kaitsele internetis ning kaitsele identiteedi ja
profiili kuritarvituse eest ning parandada sealjuures kasutajasõbralikkust ja
omaksvõtmist.
Arukate turvaliste ühiskondade teadmis- ja
innovaatikakogukonna ühiskondlikku mõõdet saab suurendada teadmis- ja
innovaatikakogukonna ühispaiknemismudeliga, mille raames kohalikud osalejad
teevad tihedat koostööd ning koondavad erinevatel erialadel arendatud võimeid
ja oskusi.
Arukate turvaliste ühiskondade teadmis- ja
innovaatikakogukonna lisaväärtuseks on ka tema kaastöö praegu kogu Euroopas
nimetatud sektoris valitseva killustatuse ja lõhede kaotamisel. Tervikliku
olemuse ja erialadevahelise käsitlusviisi abil loob ta teadmiste kolmnurga
osalejatele (ettevõtjad, teaduskeskused ja ülikoolid) ning eri teadusharudes
tegutsevatele üksikisikutele ja riiklikele ametiasutustele võimaluse teha
tihedamat koostööd ning tagada seega tehniliste, ühiskondlike, poliitiliste ja
regulatiivsete tahkude parem koostoime ja turupotentsiaal.
Arukate turvaliste ühiskondade teadmis- ja
innovaatikakogukond aitab käsitleda ka vajadust kvalifitseeritud tööjõu
järele. Ta täidab väga olulist osa selle valdkonna hariduse kujundamisel.
Samal ajal annab ta võimaluse välja koolitada uusi haritud ettevõtlikke
inimesi, kes suudavad töötada välja uusi ja uuenduslikke tehnoloogiaid,
teenuseid ja ärilahendusi. Ettevõtlusele keskendumine on eriti oluline just selles
valdkonnas, sest sel on potentsiaali kaasata arvukalt VKEsid.
Teadmis- ja innovaatikakogukond saab seoses
kogukonna innovatsiooni- ja haridusalaste eesmärkidega ka kaudselt edendada
kodanike, erasektori ja institutsioonidest lõppkasutajate (kodanikukaitse,
politsei, piirivalve jms) teadlikkust ning mõjutada nende hoiakuid uute
uuenduslike lahenduste suhtes.
Arukate turvaliste ühiskondade teadmis- ja
innovaatikakogukond võib avaldada püsivat ja süsteemset mõju, mida
mõõdetakse uute ettevõtlike haritud inimeste, uute tehnoloogiate, ettevõtete,
mudelite ja käsitlusviiside põhjal, ning seega pakub ta võimalust mõjutada
ka rahvusvahelist tasandit. Julgeolekuprobleemid on olemuselt
rahvusvahelised ja neid tuleks lahendada koostöös kolmandate riikidega.
Teadmis- ja innovaatikakogukonna edukust
mõjutavad olulised riskid on seotud peamiselt sellega, et puuduvad vajalikud
uuendustegevust reguleerivad raamtingimused, nagu selged reguleerivad
tingimused, standardimine ja riigihanked. Mõnes Euroopa riigis on toodud esile,
et selge julgeolekupoliitika ja strateegia puudumine vähendab selgust nõudluse ja
pakkumise poole arengute suhtes. Julgeolekusektori probleemiks on ka selle
piiritlemine kaitsevaldkonna suhtes. Kuna arukate turvaliste ühiskondade teadmis-
ja innovaatikakogukond ei käsitle kaitseteemat, on julgeoleku ja kaitse
vaheline erinevus seoses kaasnevate tehniliste ja süsteeminõuetega hägune. Kõnealuse
teadmis- ja innovaatikakogukonna edukuse eeltingimuseks on lõppkasutajate,
eelkõige riigiasutuste kaasamine. See on keeruline ülesanne, milleks on vaja teha
tihedat koostööd kõnealuse valdkonna asjaomaste komisjoni poliitiliste
algatustega. Nende riskide maandamiseks teeb teadmis- ja innovaatikakogukond
koostööd ELi ja liikmesriikide pooleliolevate innovatsiooni- ja
poliitikavaldkonna programmidega (vt järgmist osa).
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
Eespool kirjeldatud teadmis- ja
innovaatikakogukond täiendaks paljusid kõnealust teemat käsitlevaid ELi
algatusi. 
Arukate turvaliste ühiskondade teadmis- ja
innovaatikakogukond aitab kaasa raamprogrammi Horisont 2020 eesmärkide
saavutamisele. Ta arvestab tulemusi, mis on saadud paljude kõnealust teemat
käsitlevate seitsmenda raamprogrammi teadusprojektide abil – eriti nende abil,
mida rahastatakse julgeoleku, IKT usaldusväärsuse ja turvalisuse,
tulevikuinterneti ning sotsiaal-, majandus- ja humanitaarteaduste valdkonna
programmide raames. Ta võtab arvesse Teadusuuringute Ühiskeskuse asjakohaseid
tegevusi.
Ta võtab arvesse ka asjaomaste ELi ametite,
nagu Frontexi (piirijulgeoleku valdkonnas), Europoli (võitluses raske
rahvusvahelise kuritegevuse ja terrorismi valdkonnas), ENISA (võrgu- ja
infoturbe valdkonnas) ja CEPOLi (Euroopa Politseikolledž) tööd. 
Asjaomane teadmis-
ja innovaatikakogukond täiendaks neid programme, sest keskenduks teadmiste
kolmnurga erialadevahelisele tegevusele ja eriti uuenduslikele toodetele ja
teenustele ning ettevõtlusalasele haridusele.
4.                      
JÄRELDUS
Teadmis- ja innovaatikakogukond, mis keskendub
IKT rollile tehnoloogilise ja sotsiaalmajandusliku uuendustegevuse vallas ning
seab rõhuasetuse asjaomase valdkonna hariduse kujundamisele, sobiks hästi
lahendama eespool kirjeldatud probleeme. Ta vastab ka strateegilises
innovatsioonikavas sätestatud teadmis- ja innovaatikakogukonna teema valiku
kriteeriumidele:
·                        
ta käsitleb Euroopa olulist majandus- ja
ühiskondlikku probleemi (vajadus vähendada julgeolekuvaldkonna lünki ning
tagada julgeolekuohtude ennetamine, võttes arvesse ühiskondlikke aspekte) ning
aitab täita Euroopa 2020. aasta tegevuskava ja selle eesmärke tööhõive,
innovatsiooni, hariduse ja sotsiaalse kaasatuse alal;
·                        
selle teadmis- ja innovaatikakogukonna sihid
ühtivad raamprogrammis Horisont 2020 kindlaks määratud eesmärkidega ja
täiendavad teisi ELi kõnealuse valdkonna meetmeid; 
·                        
ta suudab hankida ärisektori investeeringuid ja
saavutada nende pikaajalise osaluse ning pakub võimalusi mitmesuguste uute
toodete ja teenuste arendamiseks;
·                        
ta avaldab püsivat ja süsteemset mõju, mida
mõõdetakse uute ettevõtlike haritud inimeste, uute tehnoloogiate, ettevõtete ja
teenuste põhjal. Ta soodustab uue tehnoloogia arengut ja sotsiaalseid uuendusi;
·                        
ta toetub tugevale teadusbaasile ning suudab
ühendada haridus- ja uuendustegevuse valdkonna sidusrühmi, mis muidu ei ühineks,
et arendada uusi teadmisi, põhimõtteid, ärimudeleid, käsitlusviise ja
strateegiaid ühiskonna turvalisuse probleemide lahendamiseks;
·                        
ta aitab kaotada praegu kogu Euroopas kõnealuses
sektoris valitsevat killustatust ja lõhesid;
·                        
ta rakendab süsteemset käsitlusviisi ja seega tuleb
tal teha erialadevahelist tööd, mis hõlmab erinevaid teadusharusid, sealhulgas
IKT, sotsiaal-, majandus- ja humanitaarteadused, tsiviilkaitse, tervis,
transport, energia.
Teabeleht 6: Linnaline liikuvus
1.                      
PROBLEEM
Vajadust aruka, keskkonnahoidliku ja
integreeritud transpordi järele loetakse üheks tähtsamaks ühiskondlikuks küsimuseks,
mida käsitletakse raamprogrammis Horisont 2020. 2011. aasta transpordipoliitika
valge raamat rõhutab täiendavalt meetmete rakendamise vajadust selles
valdkonnas järgmisel aastakümnel. Linnalise liikuvuse küsimus on väga
keeruline. Selle raames käsitletakse paljusid teemasid, nagu transport
(sealhulgas uued liikuvuspõhimõtted, transpordi korraldamine, logistika,
transpordisüsteemide ohutus ja turvalisus), keskkonnaküsimused
(kasvuhoonegaaside, õhusaaste ja müra vähendamine) ja linnaplaneerimine (uued
põhimõtted elu- ja töökoha lähendamiseks), ning ta avaldab olulist
majanduslikku ja ühiskondlikku mõju (uute ettevõtete loomine, tööhõive,
sotsiaalne kaasatus, eluaseme- ja asukohastrateegiad). Üldeesmärgiks on
parandada Euroopa kodanike elukvaliteeti, arvestades, et järjest enam kodanikke
elab suurtes valglinnades, kus luuakse suur osa Euroopa majanduse rikkusest.[13]
Säästva linnalise liikuvuse võib saavutada vaid
murranguliste uuenduste abil, mis toovad kaasa keskkonnahoidlikumad,
kaasavamad, ohutumad ja arukamad lahendused. Kui seda ei saavutata, siis
tähendab see edaspidi suuremaid ühiskondlikke, ökoloogilisi ja majanduslikke
kulusid. Kodanikud peavad aga liikuvuse uued ja uuenduslikud põhimõtted omaks
võtma, eriti siis, kui tahetakse erasõidukid asendada ühistranspordiga. Selle
valdkonna üks teravamaid lahendust vajavaid probleeme on see, kuidas muuta
käitumist, ilma et seetõttu halveneks elukvaliteet linnades ja kasvaksid
elamiskulud.
2.                      
ASJAKOHASUS JA MÕJU
Linnalise
liikuvuse teadmis- ja innovaatikakogukonna eesmärk on tagada
keskkonnahoidlikum, kaasavam, ohutum ja arukam linnalise liikuvuse süsteem.
Nagu eespool
öeldud, on teema ühiskondlikust ja avaliku korra seisukohast väga tähtis.
See on tähtis ka sotsiaalmajanduslikust seisukohast, sest hõlmab endas SKP ja
tööhõive poolest olulisi majandussektoreid, nagu autotööstus ja ehitus. Peale
selle on linnaline liikuvus seotud keskkonnakaitsestrateegiatega ning täielikult
kaasatud sotsiaalset tõrjutust, asukohta, eluaset ja linnaplaneerimist
käsitlevatesse meetmesse. 
Linnalise
liikuvuse teadmis- ja innovaatikakogukond on kooskõlas nii raamprogrammi
Horisont 2020 prioriteetidega kui ka Euroopa 2020. aasta strateegia
eesmärkidega, mis käsitlevad arukama, säästvama, vähesema
süsinikdioksiidiheitega ja kaasavama linnaarengu saavutamist. Asjaomane
teadmis- ja innovaatikakogukond aitaks täita kõiki Euroopa 2020. aasta
strateegia eesmärke, edendades näiteks ökotõhusaid lahendusi, arukaid
IKT-lahendusi liikluskorralduses ning tõhusamate ja soodsama hinnaga
transporditeenuste tagamist. 
Kuna linnaline
liikuvus on olemuselt süsteemne, pakuks selle valdkonna teadmis- ja
innovaatikakogukond innovatsiooniahelas palju uuendusvõimalusi, näiteks
mitut transpordiliiki hõlmavate süsteemide arendamine ning arukamad ja
säästvamad lahendused transpordis.
Linnalise
liikuvuse teadmis- ja innovaatikakogukond toetub tugevale tehnoloogilisele
ja tööstusbaasile ning pakub võimalusi uute toodete ja teenuste arendamiseks[14], eriti säästva planeerimise ja
ökotööstuse valdkonnas. 
Peale selle pälvib
uuenduslike linnalise liikuvuse mudelite väljatöötamine ka suurt poliitilist
tähelepanu ja toetust, mis oleks teadmis- ja innovaatikakogukonnale kasulik. Nendel
uuenduslikel linnamudelitel võib olla üleilmne mõju, kui neid lahendusi
hakatakse kasutama muu maailma, eeskätt Aafrika, Aasia ja Ladina-Ameerika väga
kiiresti kasvavates valglinnades. 
Selle valdkonna
teadmis- ja innovaatikakogukond käsitleb linnalist liikuvust ja linnatranspordi
planeerimist laiemas, kohaliku ja piirkondliku tasandi säästva
linnaplaneerimise ja ruumilise arengu kontekstis. Linnalise liikuvuse teadmis-
ja innovaatikakogukonna heaks omaduseks oleks erialade- ja sektoritevaheline
töö ning praegu sektoris valitseva organisatsioonilise killustatuse kaotamisele
kaasaaitamine. See annaks ametiasutustele (peamiselt kohalikele ja
piirkondlikele asutustele) ja kohalikele ühendustele ning erasektorile
(sealhulgas arendajatele ja infrastruktuuriettevõtetele), teadusasutustele ja
ülikoolidele (mis moodustavad teadmiste kolmnurga) võimaluse teha tihedamat
koostööd. Maailmatasemel partnerite ühendamine uute põhimõtete alusel võimaldab
linnalise liikuvuse teadmis- ja innovaatikakogukonnal optimeerida olemasolevaid
vahendeid ja kasutada ära nende uute väärtusahelate abil loodud ärivõimalusi.
Linnalise
liikuvuse teadmis- ja innovaatikakogukond keskendub nendes tegevustes
innovatsioonikolmnurgale, mis saab kasu eriti EIT kaudu saadavast ELi
lisatoetusest. Asjaomase teadmis- ja innovaatikakogukonna suurim tegelik
lisaväärtus on tema kui teadmiste kolmnurga kolme osa ühendaja ja
uuendustegevuse partnerite koostööviiside süsteemi muutja tegevus. Teadmis-
ja innovaatikakogukond käsitleb ka inimestest lähtuvaid uuendusi, mis
seab tema tegevuse keskmesse üliõpilased, teadlased ja ettevõtjad, kes on
eespool nimetatud probleemide lahendamiseks väga olulised. Seetõttu pööratakse
suurt rõhku haridusele/koolitusele, ettevõtlusele ja tulemuste rakendamisele,
nagu kohalike ja piirkondlike asutuste linnatranspordispetsialistide oskuste ja
teadmiste arendamine (elukestev õpe / personalivahetusprogrammid / kutsealane
koolitus), ettepanekute tegemine konkreetsete linnalise liikuvuse alaste
kõrgharidusprogrammide loomiseks (suvekursused/vahetusprogrammid), uuenduslike
transpordipõhimõtete edukas turuletoomine (ülikoolide ja teadusasutustega
seonduvate ja nendest alustavate ettevõtete toetamine jne). Asjaomase
teadmis- ja innovaatikakogukonna abil saab tugevdada ühispaiknemise põhimõtet,
sest sellel teemal on mõistagi oluline kohalik ja piirkondlik mõõde.
3.                      
SÜNERGIA JA VASTASTIKUNE TÄIENDAVUS
OLEMASOLEVATE PROGRAMMIDEGA
Liikuvusega seotud
teemasid toetavad paljud ELi algatused. EL on selle teemaga täielikult seotud.
Seos teiste ELi
programmidega on olemas ning neid tihendatakse. Linnalise liikuvuse teadmis- ja
innovaatikakogukond võtab arvesse linnalise liikumiskeskkonna tegevuskava ja
intelligentsete transpordisüsteemide tegevuskava raames väljatöötatud meetmeid.

Linnalise liikuvuse
teadmis- ja innovaatikakogukond teeb koostööd eelkõige kavandatud Euroopa
tarkade linnade ja kogukondade algatusega, mis käsitleb energiatõhusust, IKTd
ja linnatransporti. Asjaomane teadmis- ja innovaatikakogukond täiendab
valdkonda peamiste osalejate harimise kaudu ning tagab ka ainulaadse praktikute
struktureeritud võrgu, millel on hea võimalus määrata kindlaks raamtingimused
ja selgitada välja sektorit mõjutavate strateegiate ja reguleerimisküsimuste
parimad tavad. 
Tegevust on vaja
kooskõlastada ka ühise kavandamise algatusega „Linnastunud Euroopa”, mis
ühendab liikmesriikide teadustegevust, et muuta linnad uuenduste ja
tehnoloogiakeskusteks, rakendada keskkonnahoidlikke ja arukaid linnasiseseid ja
linnadevahelisi transpordilogistika süsteeme, vähendada ökoloogilist jalajälge
ja mõju kliimale. Asjaomane teadmis- ja innovaatikakogukond võib kiirendada ja
soodustada nende ühise kavandamise algatuste raames kogutud väljapaistvate
teadusuuringute tulemuste kasutuselevõtmist, vähendades sellega innovatsiooni
valdkonna killustatust.
Algatus Civitas,
mis toetab näidis- ja uurimisprojekte, et rakendada puhtas linnatranspordis
uuenduslikke meetmeid, ning tarku linnu ja kogukondi käsitlev Euroopa
tööstusalgatus, mille eesmärk on muuta linnades energia tootmine ja kasutamine
säästvamaks ja tõhusamaks, on linnalise liikuvuse teadmis- ja
innovaatikakogukonna jaoks samuti enesestmõistetavad koostööpartnerid. 
Nimetatud
valdkonna teadmis- ja innovaatikakogukond võib luua sidemed ka transpordi- ja
energiateemat käsitlevate Euroopa tehnoloogiaplatvormidega, Euroopa
keskkonnahoidlikke autosid käsitlevate avalike ja erasektori partnerlustega
ning raamprogrammi arvukate asjaomase valdkonna projektidega. Teadmis- ja
innovaatikakogukond võtaks arvesse Euroopa tehnoloogiaplatvormi raamistikus
kindlaks määratud teadustegevuse prioriteete ja tegevuskavasid ning seni
avaliku ja erasektori partnerluste ning raamprogrammi projektide raames
korraldatud teadusuuringuid, et edendada ja kiirendada uuringute tulemuste
kasutuselevõtmist ja laiendada nende kasutamist. 
Kogukond püüab
saavutada vastastikust täiendavust ka Euroopa liikuvustööstuse liiduga.
Konkurentsivõime ja uuendustegevuse raamprogrammist kaasrahastatav Euroopa
liikuvustööstuse liit püüab koondada piirkondlikke ja riiklikke
poliitikakujundajaid, kes toetavad uuenduslike teenuselahenduste kasutamist
liikuvustööstuses, et hankida suuremat ja paremat toetust uuenduslike
teenustega tegelevatele VKEdele nendes tööstusharudes.
Ta teeb koostööd
ka programmiga Intelligent Energy Europe, ökoinnovatsiooni
turustamisprojektidega ning konkurentsivõime ja innovatsiooniprogrammi arukat
linnalist liikuvust käsitlevate IKT-põhiste teenuste ja katseprojektidega. 
Asjaomane teadmis-
ja innovaatikakogukond täiendaks neid programme, sest keskenduks teadmiste
kolmnurga erialadevahelisele tegevusele ja eriti uuenduslikele toodetele ja
teenustele ning ettevõtlusalasele haridusele.
Linnalise
liikuvuse teadmis- ja innovaatikakogukond täiendaks konkreetseid tegevusi,
mida kaks tegutsevat teadmis- ja innovaatikakogukonda juba ellu viivad. Ta
täiendaks kliimavaldkonna teadmis- ja innovaatikakogukonna Climat-KIC teemat,
mis käsitleb üleminekut vähese süsinikdioksiidiheitega ja vastupanuvõimelistele
linnadele, ning IKT teadmis- ja innovaatikakogukonna ICT Labs tööd, mis
käsitleb arukaid transpordisüsteeme ja digitaalseid tulevikulinnu. Linnalise
liikuvuse teadmis- ja innovaatikakogukond võtab arvesse nimetatud teadmis- ja
innovaatikakogukondade tööd ning käsitleb seda laiemas, st keskkonnahoidlikuma,
kaasavama, ohutuma ja arukama linnalise liikuvuse süsteemi kontekstis.
4.                      
JÄRELDUS
Linnalise liikuvuse teadmis- ja
innovaatikakogukond oleks eespool nimetatud probleemide lahendamiseks väga
sobiv. Ta vastab ka teadmis- ja innovaatikakogukonna teema valiku kriteeriumidele:
·                        
ta käsitleb olulisi majandus- ja ühiskondlikke
probleeme (vajadus saavutada Euroopas kodanike, majanduse ja ühiskonna huvides
transpordisüsteem, mis on ressursitõhus, keskkonnahoidlik, ohutu ja sujuv) ning
aitab täita Euroopa 2020. aasta tegevuskava ja selle eesmärke kliima, energia,
tööhõive, innovatsiooni ja hariduse alal.
·                        
tema sihid ühtivad raamprogrammis Horisont 2020
kindlaks määratud eesmärkidega ja täiendavad teisi ELi transpordi- ja
energiavaldkonna ning keskkonnameetmeid; 
·                        
ettevõtliku maailmavaate edendamisega lõimib ta
kujunemisjärgus tehnoloogiad uute väärtusahelatega ja toetab teadusuuringute
rakendamist toodetes ja teenustes; 
·                        
ta käsitleb Euroopa paradoksi probleemi, sest
toetub ELi tugevale teadusbaasile ja otsib uusi käsitlusviise, et tagada
keskkonnahoidlikum, kaasavam, ohutum ja arukam linnalise liikuvuse süsteem;
·                        
ta ühendab kriitiliseks massiks väärtusahela
väljapaistvad teaduse, hariduse, innovatsiooni ja koolituse sidusrühmad, mis
muidu koos ei tegutseks;
·                        
ta rakendab sektoritevahelist käsitlusviisi ja
seega ühendab omavahel eri vastutustasandid alates eraettevõtetest kuni
riiklike ametiasutuste, eriti kohaliku tasandi asutuste ja kodanikeni;
·                        
ta teeb erialadevahelist tööd, mis hõlmab eri
teadusharusid, ning arendab uut tüüpi erialadevahelisi õppeprogramme.
[1]               ELT L 97, 9.4.2008, lk 1
[2]               ELT C , , lk .
[3]               Teabelehtedel on võetud kokku analüüsid TIKi loomise
olulisuse ja lisaväärtuse andmise kohta kavandatud teemavaldkonnas. Esitatud on
hinnanguline teave selle kohta, mida TIK võiks konkreetses valdkonnas teha,
kuid ei ole täpselt kirjeldatud tulevase TIKi tegevusi ega töömeetodeid.
[4]               Seda käsitlusviisi tutvustati Ühendkuningriigi valitsuse
teadus- ja innovatsioonipoliitikat käsitlevas dokumendis „Sainsbury Review: The
Race to the Top – Lord Sainsbury’s review of the UK Government’s Science and
Innovation Policies”, 5. oktoober 2007.
[5]               Eurostat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               ÜRO Toidu- ja Põllumajandusorganisatsioon. 2009.
Üleilmne põllumajandus 2050. aastani.
[8]               Tervishoiukulud on riigiti erinevad. Nende osakaal võib
moodustada 1,1–9,7% SKPst ning riigi üldkuludest 4–18% või rohkem. ravimi- ja
biotehnoloogiasektor on teistest sektoritest selle poolest kaugel ees (15,9%)
ning suure osa moodustavad ka tervishoiuseadmed ja teenused (6,8%).
[9]               Näiteks kvaliteetsete ravimite kättesaadavus
patsientidele, mis võib mõnikord võtta uute ravimite turustamisloa andmise
õigusaktide tõttu kaua aega, sest seda mõjutab katsetamisele ja sertimisele
ning hinna ja hüvitamistingimuste kindlaksmääramisele kulunud aeg. 
[10]             Dokumendis kasutatakse kitsamat määratlust, milleks on
„muuks kui energiatootmiseks kasutatavad ja mittepõllumajanduslikud toorained”,
et vähendada võimalikku kattuvust olemasolevate, kliimamuutust ja energiat
käsitlevate teadmis- ja innovaatikakogukondadega ning tulevaste teadmis- ja
innovaatikakogukondade prioriteetsete valdkondadega, nagu toit. 
[11]             Euroopa Turvaorganisatsiooni andmed. 
[12]             Euroopa Turvateenistuste Liidu andmed.
[13]             Üle 70% eurooplastest elab linnades, mis moodustavad
rohkem kui 25% ELi territooriumist. Ligikaudu 85% ELi SKPst toodetakse
linnades. Prognooside kohaselt suureneb linnastumine Euroopas
2050. aastaks 83%ni.
[14]             Mõned võimalike turgude näited: uued teenused reisijatele,
hoolduse ning liikluskorralduse juhtimise ja ummikute ärahoidmise teenused;
uued rakendused sõidukitele ning peidetud kommunikatsiooniteenused, et edendada
suhtlust ja vältida reisimist (JRC 65426 EN).